amanoisuno/poet huggingface dataset:
遊土山示蔡天啟秘校 王安石
定林瞰土山，近乃在眉睫。誰謂秦淮廣，正可藏一艓。朝予欲獨往，扶憊强登涉。蔡侯聞之喜，喜色見兩頰。呼鞍追我馬，亦以兩黥挾。斂書付衣囊，裹飯隨藥笈。翛翛阿蘭若，土木老山脅。鼓鍾卧空曠，簨簴雕捷業。升堂廓無主，考擊誰敢輒。坡陀謝公冢，藏槨久穿劫。百金買酒地，野老今行饁。緬懷起東山，勝踐比稠疊。於時國累卵，楚夏血常喋。外實備艱梗，中仍費調燮。公能覺如夢，自喻一蝴蝶。桓溫適自斃，苻堅方天厭。且可緩九錫，寧當快一捷。彼哉斗筲人，得喪易矜怯。妄言屐齒折，吾欲刊史牒。傷心新城埭，歸意終難愜。漂摇五城舟，尚想浮河檝。千秋隴東月，長照西州堞。豈無華屋處，亦捉蒲葵箑。碎金諒可惜，零落隨秋葉。好事所傳玩，空殘法書帖。清談眇不嗣，陳迹怳如接。東陽故侯孫，少小同鼓篋。一官初嶺海，仰視飛鳶跕。窮歸放款段，高卧停遠蹀。牽襟肘即見，著帽耳纔擪。數椽危敗屋，爲我炊陳浥。雖無膏污鼎，尚有羹濡筴。縱言及平生，相視開笑靨。邯鄲枕上事，且飲且田獵。或昏眠委翳，或妄走超躐。或叫號而寤，或哭泣而魘。幸哉同聖時，田里老安帖。易牛以寶劍，擊壤勝彈鋏。追憐衰晉末，此土方岌業。强偷須臾樂，撫事終愁惵。予雖天戮民，有械無接摺。翁今貧而靜，內熱非復葉。予衰極今歲，儻與雞夢協。委蛻亦何恨，吾兒已長鬣。翁雖齒長我，未見白可鑷。祝翁尚難老，生理歸善攝。久留畏年少，譏我兩呫囁。束火扶路還，宵明狐兔懾。蔡侯雄俊士，心憭形亦諜。異時能飛鞚，快若五陵俠。胡爲阡陌間，踠足僅相躡。諒欲交轡語，呿予不能嗋。
再用前韵寄蔡天啟 王安石
蔡侯東方來，取友無所挾。翛翛一囊衣，偶以一書笈。定林朝自炊，有匕或無筴。時時羹藜藿，鑊大苦難燮。驕頑遂敢侮，有甚觀駢脅。澹然山谷中，變色未嘗輒。始見類欺魄，寒暄粗酬接。從容與之語，爛漫無不涉。奇經可治疾，秘祝可解魘。巫醫之所知，瞽史之所業。載車必百兩，獨以方寸攝。微言歸易悟，疾若髭赴鑷。天機信卓越，學等何足躐。縱談及既往，每與唐許協。揚雄尚漢儒，韓愈真秦俠。好大人謂狂，知微乃如諜。惟初造文字，人惑鬼愁懾。秦愚既改罪，新眊仍易疊。六書遂失指，隸草矜敏捷。誰珍壇山刻，共賞蘭亭帖。東京一祭酒，收拾偶予愜。少嘗妄思索，老懶因退怯。侯方習篆籀，寸管靜嘗擪。深原道德意，助我耕且獵。昔功恐唐捐，異味今得饁。京口媚學子，追師嘗劫劫。陸贏淮汴糧，水僦湖海艓。遠求而近遺，如目不見睫。僞鳳易悅楚，真龍反驚葉。聞予再三歎，往往心不厭。或自逸而走，或呿而不嗋。或嗤元郎漫，或訾白翁囁。鑠金徒欲消，韞玉豈愁浥。賢愚有定分，咄汝無喋喋。跨鞍隨我遊，曳屣聯我跕。照泉挹清泚，跂石緣嵬嶪。東陂數鯈魚，西崦追蛺蝶。翳林窺摶黍，藉草聽批頰。黄尋遠蓮鬚，紅閱鄰杏靨。荏苒光景流，楊園忽無葉。扶痾歸未久，吾見喜寧帖。褰裳告我去，祿仕當隨牒。蕭晨秣款段，歸騎得追躡。謂言循東路，復出西城堞。行矣忍羈旅，無魚勿彈鋏。天閑久索驥，駿足方騰蹀。長驅勿驕矜，小踠亦勿惵。鵬飛九萬里，勿借風一箑。溟波浩難窮，勉自養鱗鬣。爵祿實天械，功名爲接摺。寧能復與我，摇漾秦淮檝。附書勿辭頻，隔歲期滿篋。
用前韵戲贈葉致遠直講 王安石
葉侯越著姓，胄出實楚葉。縉雲雖窮遠，冠蓋傳累葉。心大有所潛，肩高未嘗脅。飄飄凌雲意，强禦莫能懾。辟雍海環流，用汝作舟檝。開胸出妙義，可發矇起魘。詞如太阿鋒，誰敢觸其鋏。聽之心凜然，難者口因嗋。摶飛欲峨峨，鍛墮今跕跕。忘情塞上馬，適志夢中蝶。若金靜無求，在冶惟所挾。載醪但彼惑，饋漿非我諜。經綸安所施，有寓聊自愜。棋經看在手，棋訣傳滿篋。坐尋棋勢打，側寫棋圖貼。携持山林屐，刺擿溝港艓。一枰嘗自副，當熱寧忘箑。反嗤褦襶子，但守一經笈。亡羊等殘生，朽筴何足摺。歡然值手敵，便與對匕筴。縱橫子墮局，腷膊聲出堞。樵父弛遠擔，牧奴停晏饁。旁觀各技癢，竊議兒女囁。所矜在得喪，聞此更心惵。熟視籠兩手，徐思撚長鬣。微吟靜愔愔，堅坐高帖帖。未快巖谷叟，斧柯嘗爛浥。趨邊耻局縮，穿腹愁危嶪。或撞關以攻，或覷眼而擪。或羸行伺擊，或猛出追躡。垂成忽破壞，中斷俄連接。或外示閒暇，伐事先和燮。或冒突超越，鼓行令震疊。或粗見形勢，驅除令遠蹀。或開拓疆境，欲并包總攝。或僅殘尺寸，如黑子著靨。或橫潰解散，如尸僵血喋。或慚如告亡，或喜如獻捷。陷敵未甘虜，報仇方借俠。諱輸寧斷頭，悔悞乃批頰。終朝已罷精，既夜未交睫。翻然悟且嘆，此何宜劫劫。孟軻惡妨行，陶侃懲廢業。揚雄有前言，韋曜存往牒。晉臣抑帝手，捘侯何啻涉。冶城子爭道，拒父乃如輒。爭也實逆德，豈如私鬥怯。藝成况窮苦，此殆天所厭。如今劉與李，倫等安可躐。試令取一毫，亦乏寸金鑷。以此待君子，未與回參協。操具投諸江，道耕而德獵。
白鶴吟示覺海元公 王安石
白鶴聲可憐，紅鶴聲可惡。白鶴靜無匹，紅鶴喧無數。白鶴招不來，紅鶴揮不去。長松受穢死，乃以紅鶴故。北山道人曰，美者自美，吾何爲而喜。惡者自惡，吾何爲而怒。去自去耳，吾何闕而追。來自來耳，吾何妨而拒。吾豈厭喧而求靜，吾豈好丹而非素。汝謂松死吾無依邪，吾方捨陰而坐露。
示安大師 王安石
道人深北山爲家，宴坐白露眠蒼霞。手扶棁杖雖老矣，走險尚可追麏麚。踞堂俯視何所有，窈窕樛木垂榠樝。深尋石路仍有栗，持以饋我因烹茶。
示寶覺 王安石
宿雨轉歊煩，朝雲擁清迥。蕭蕭碧柳軟，脈脈紅蕖靚。默卧如有懷，荒乘豈無興。幽人適過我，共取牆陰徑。
定林示道原 王安石
昨登定林山，俯視東南陔。但見一方白，莫知所從來。濕銀注寒晶，奩以青培堆。迢迢晻靄中，疑有白玉臺。是夕清風興，煩雲豁然開。常娥攀桂枝，顧景久徘徊。杖藜忽高秋，陳迹與子陪。壯觀非復昔，平蕪夜莓苔。
我所思寄黄吉甫 王安石
我所思兮在彭蠡，一奩寒晶徑千里。天低紺滑風靜止，月澹星渟尤可喜。亦復可憐波浪起，琉璃崩嵌湧顛絫。萬斛之舟簸一葦，超邑越都如歷指。岸沙雪積山雲委，雲半飛泉挂龍尾。跳空散作平地水，牛乳芳甘那得比。蘿蔦冥冥蔭演迤，稍上尋源出奇詭。像圖釋迦祠老子，臺殿晻靄相重累。石槽環除逗清泚，松竹靚深無虎虺。其徒翛然棄塵滓，雖未應真終適己。黄侯可與談妙理，視棄榮宦猶弊屣。每採紫芝求石髓，我欲從之倦游徙。穀城公孫能若此，五老聞之當啟齒。寄聲五老吾念爾，相見無時老將死。
寄朱昌叔 王安石
西安春風花幾樹，花邊飲酒今何處。一杯塞上看黄雲，萬里寄聲無雁去。世事紛紛洗更新，老來空得滿衣塵。青山欲買江南宅，歸去相招有此身。
與僧道昇二首  其一 王安石
昇也初見我，膚腴仍潔白。今何苦而老，手脚皴以黑。聞有道人者，於今號禪伯。嬲汝以一句，西歸瘦如腊。汝觀青青枝，歲寒好顔色。此松亦有心，豈問庭前柏。
與僧道昇二首  其二 王安石
跋陀羅師能幻物，幻穢爲浄持幻佛。佛幻諸天以戲之，幢幡香果助設施。茫然悔欲除所幻，還爲幻佛力所持。佛天與汝本無間，汝今何恭昔何慢。十方三世本來空，受記豈非遭佛幻。
贈彭器資 王安石
鄱水滔天竟東注，氣澤所鍾賢可慕。文章浩渺足波瀾，行義迢迢有歸處。中江秋浸兩崖間，遡洄與我相往還。我挹其清久未竭，復得縱觀於波瀾。放言深入妙雲海，示我仙聖本所寰。楞伽我亦見彷彿，歲晚所悲行路難。
贈王居士 王安石
武林王居士，與子俱學佛。以財供佛事，不自費一物。
贈李士雲 王安石
李子山水人，而常寓城郭。毫端出窈窕，心手初不著。我聞大梵天，擎跨雞孔雀。執鈴揚赤幡，浩劫浄無作。隹哉子能圖，可以慰寂寞。相與驗其真，他年在寥廓。
題半山寺壁二首  其一 王安石
我行天即雨，我止雨還住。雨豈爲我行，邂逅與相遇。
題半山寺壁二首  其二 王安石
寒時暖處坐，熱時凉處行。衆生不異佛，佛即是衆生。
定林寺 王安石
衆木凜交覆，孤泉靜橫分。楚老一枝笻，於此傲人群。城市少美蔬，想今困惔焚。且憑東北風，持寄嶺頭雲。
題定林壁 王安石
定林自有主，我爲林下客。客主各有心，還能共岑寂。
移桃花示俞秀老 王安石
舍南舍北皆種桃，東風一吹數尺高。枝柯蔫綿花爛熳，美錦千兩敷亭皋。晴溝漲春綠周遭，俯視紅影移漁舠。山前邂逅武陵客，水際彷彿秦人逃。攀條弄芳畏晼晚，已見黍雪盤中毛。仙人愛杏令虎守，百年終屬樵蘇手。我衰此果復易朽，蟲來食根那得久。瑶池紺絕誰見有，更值花時且追酒。君能酩酊相隨否。
對棋與道源至草堂寺 王安石
北風吹人不可出，清坐且可與君棋。明朝投局日未晚，從此亦復不吟詩。
書八功德水庵 王安石
幽獨若可厭，真實爲可喜。見山不礙目，聞水不逆耳。翛然無所爲，自得而已矣。
放魚 王安石
捉魚淺水中，投置最深處。當暑脫煎熬，翛然泳而去。豈無良庖者，可使供七箸。物我皆畏苦，捨之寧啖茹。
霾風 王安石
霾風摧萬物，暴雨膏九州。卉花何其多，天闕亦已稠。白日不照見，乾坤莽悲愁。時也獨奈何，我歌無有求。
偶書 王安石
惠施說萬物，槃特忘一句。寄語讀書人，呶呶非勝處。
即事二首  其一 王安石
雲從鍾山起，却入鍾山去。借問山中人，雲今在何處。
即事二首  其二 王安石
雲從無心來，還向無心去。無心無處尋，莫覓無心處。
擬寒山拾得二十首  其一 王安石
牛若不穿鼻，豈肯推人磨。馬若不絡頭，隨宜而起卧。乾地終不涴，平地終不墮。擾擾受輪迴，祗緣疑這個。
擬寒山拾得二十首  其二 王安石
我曾爲牛馬，見草豆歡喜。又曾爲女人，歡喜見男子。我若真是我，祗合長如此。若好惡不定，應知爲物使。堂堂大丈夫，莫認物爲己。凡夫當夢時，眼見種種色。此非作故有，亦非求故獲。不知今是夢，道我能畜積。貪求復守護，嘗怕水火賊。既覺方自悟，本空無所得。死生如覺夢，此理甚明白。
擬寒山拾得二十首  其三 王安石
風吹瓦墮屋，正打破我頭。瓦亦自破碎，豈但我血流。我終不嗔渠，此瓦不自由。衆生造衆惡，亦有一機抽。渠不知此機，故自認愆尤。此但可哀憐，勸令真正脩。豈可自迷悶，與渠作冤讎。
擬寒山拾得二十首  其四 王安石
若言夢是空，覺後應無記。若言夢非空，應有真實事。燔燒陽自招，沈溺陰自致。令汝嘗驚魘，豈知安穩睡。
擬寒山拾得二十首  其五 王安石
人人有這箇，這箇沒量大。坐也坐不定，走也跳不過。鋸也解不斷，鎚也打不破。作馬便搭鞍，作牛便推磨。若問無眼人，這箇是甚麽。便遭伊纏繞，鬼窟裏忍餓。
擬寒山拾得二十首  其六 王安石
我讀萬卷書，識盡天下理。智者渠自知，愚者誰信爾。奇哉閑道人，跳出三句裏。獨悟自根本，不從他處起。
擬寒山拾得二十首  其七 王安石
幸身無事時，種種妄思量。張三腨口窄，李四帽簷長。失脚落地獄，將身投鑊湯。誰知受熱惱，却不解思凉。
擬寒山拾得二十首  其八 王安石
有一即有二，有三即有四。一二三四五，有亦何妨事。如火能燒手，要須方便智。若未解傳薪，何須學鑽燧。
擬寒山拾得二十首  其九 王安石
昨日見張三，嫌他不守己。歸來自悔責，分別亦非理。今日見張三，分別心復起。若除此惡習，佛法無多子。
擬寒山拾得二十首  其一○ 王安石
傀儡祗一機，種種沒根栽。被我入棚中，昨日親看來。方知棚外人，擾擾一場獃。終日受伊謾，更被索錢財。
擬寒山拾得二十首  其一一 王安石
李生坦蕩蕩，所見實奇哉。問渠前世事，答我燒炭來。炭成能然火，火過却成灰。灰成即是土，隨意立根栽。
擬寒山拾得二十首  其一二 王安石
衆生若有我，我何能度脫。衆生若無我，已死應不活。衆生不了此，便聽佛與奪。我無我不二，四天王獻鉢。
擬寒山拾得二十首  其一三 王安石
莫嫌張三惡，莫愛李四好。既往念即晚，未來思又早。見之亦何有，欻然如電掃。惡既是磨滅，好亦難長保。若令好與惡，可積如財寶。自始而至今，有幾許煩惱。
擬寒山拾得二十首  其一四 王安石
失志難作福，得勢易造罪。苦即念快樂，樂即生貪愛。無苦亦無樂，無明亦無昧。不屬三界中，亦非三界外。
擬寒山拾得二十首  其一五 王安石
打賊賊恐怖，看客客喜歡。亦有客是賊，切莫受伊謾。樂哉貧兒家，無事役心肝。既無賊可打，豈有客須看。
擬寒山拾得二十首  其一六 王安石
有一種貧兒，不能自營生。若不作客走，即須隨賊行。復有一種貧，常時腹彭亨。若有亦不畜，若無亦不營。
擬寒山拾得二十首  其一七 王安石
汝無名高者，以見利貪叨。汝無行實者，以取著名高。行實尚非實，利名豈堅牢。一朝投土窟，魂魄散逃逃。
擬寒山拾得二十首  其一八 王安石
勇有孟施舍，能無懼而已。若人學佛法，勇亦當如此。休來講下坐，莫入禪門裏。但能一切捨，管取佛歡喜。
擬寒山拾得二十首  其一九 王安石
利瞋汝刀山，濁愛汝灰河。汝癡分別心，即汝琰魔羅。圓成但一性，一切法依他。遍了一切法，不如且頭陀。
自遣 王安石
閉戶欲推愁，愁終不肯去。底事春風來，留愁愁不住。
自喻 王安石
岸凉竹娟娟，水浄菱帖帖。蝦摇浮遊鬚，魚鼓嬉戲鬣。釋杖聊一愒，褰裳如可涉。自喻適志歟，翩然夢中蝶。
古意 王安石
采芝天門山，寒露浄毛骨。帝青九萬里，空洞無一物。傾河略西南，晶射河鼓沒。蓬萊眼中見，人世嘆超忽。當時棄桃核，聞已撐月窟。且當呼阿環，乘興弄溟渤。
吾心 王安石
吾心童稚時，不見一物好。意言有妙理，獨恨知不早。初聞守善死，頗復吝肝腦。中稍歷艱危，悟身非所保。猶然謂俗學，有指當窮討。晚知童稚心，自足可忘老。
無營 王安石
無營固無尤，多與亦多悔。物隨擾擾集，道與翛然會。墨翟真自苦，莊周吾所愛。萬物莫足歸，此言猶有在。
病起 王安石
稚金敷新凉，老火灺殘濁。桃枝煖淟涊，散髮晞曉捉。煩痾脫然愈，靜若遺身覺。移榻欹獨眠，欣佳恐難數。
獨歸 王安石
鍾山獨歸雨微冥，稻畦夾岡半黄青。疲農心知水未足，看雲倚木車不停。悲哉作勞亦已久，暮歌如哭難爲聽。而我官閑幸無事，北窗枕簟風泠泠。於時荷花擁翠蓋，細浪嬲雪千娉婷。誰能欹眠共此樂，秋港雖淺可揚舲。
獨卧有懷 王安石
午鳩鳴春陰，獨卧林壑靜。微雲過一雨，淅瀝生晚聽。紅綠紛在眼，流芳與時競。有懷無與言，佇立鍾山暝。
無動 王安石
無動行善行，無明流有流。種種生住滅，念念聞思修。終不與法縛，亦不著僧裘。
夢 王安石
知世如夢無所求，無所求心普空寂。還似夢中隨夢境，成就河沙夢功德。
車載板二首  其一 王安石
荒哉我中園，珍果所不産。朝暮惟有鳥，自呼車載板。楚人聞此聲，莫有笑而莞。而我更歌呼，與之相往返。視遇若摶黍，好音而睍睆。壤壤生死夢，久知無可揀。物弊則歸土，吾歸其不晚。歸歟汝隨我，可相蒿里挽。
車載板二首  其二 王安石
鳥有車載板，朝暮嘗一至。世傳鵩似鴞，而此與鴞似。唯能預人死，以此有名字。疑即賈長沙，當時所遭值。洛陽多少年，擾擾經世意。粗聞方外語，便釋形骸累。吾衰久捐書，放浪無復事。尚自不見我，安知汝爲異。憐汝好毛羽，言音亦清麗。胡爲太多知，不默而見忌。楚人既憎汝，彈射將汝利。且長隨我遊，吾不汝羹胾。
跋黄魯直畫 王安石
江南黄鵪飛滿野，徐熙畫此何爲者。百年幅紙無所直，公每玩之常在把。
過楊德逢莊 王安石
携僧出西路，日晏昧所投。循河望積穀，一飽覺易謀。稚子舉桉出，咄嗟見盤羞。飯新秔有香，煮菜旨且柔。暮從秀岩歸，秣蹇得少留。捧腹笑相語，果然無所求。
秋熱 王安石
火騰爲虐不可摧，屋窄無所逃吾骸。織蘆編竹繼檐宇，架以松櫟之條枚。豈惟賓至得清坐，因有餘地蘇陪臺。愆陽陵秋更暴橫，焮我欲作昆明灰。金流玉熠何足怪，鳥焚魚爛爲可哀。憶我少時亦值此，翛然但以書自埋。老衰奄奄氣易奪，撫卷豈復能低徊。西風忽送中夜濕，六合一氣窯新開。簾窗幕戶便防冷，且恐霰雪相尋來。
秋早 王安石
暮尋蔡墩西，獨覺秋尚早。山路葩卉繁，野田風日好。禪林烏未泊，經屋塵初掃。蠻藤五花簟，復足休吾老。
同沈道源遊八功德水 王安石
寒雲靜如癡，寒日慘如戚。解鞍寒山中，共坐寒水側。新甘出短綆，一酌煩可滌。仰攀青青枝，木醴何所直。
望鍾山 王安石
佇立望鍾山，陽春更蕭瑟。暮尋北郭歸，故繞東岡出。
思北山 王安石
日日思北山，而今北山去。寄語白蓮庵，迎我青松路。
上南岡 王安石
暮塢屋荒凉，寒陂水清淺。捐書息微倦，委轡隨小蹇。偶攀黄黄柳，却望青青巘。幽尋復有興，未覺西林晚。
謝公墩 王安石
走馬白下門，投鞭謝公墩。昔人不可見，故物尚或存。問樵樵不知，問牧牧不言。摩挲蒼苔石，點檢屐齒痕。想此絓長檣，想此倚短轅。想此玩雲月，狼籍盤與樽。井逕亦已沒，漫然禾黍村。摧藏羊曇骨，放浪李白魂。亦已同山丘，緬懷蒔蘭蓀。小草戲陳迹，甘棠咏遺恩。萬事付鬼籙，恥榮何足論。天機自開闔，人理孰畔援。公色無懼喜，儻知禍福根。涕淚對桓伊，暮年無乃昏。
秋夜泛舟 王安石
池塹秋水浄，扁舟遡凉飆。的皪荷上珠，俯映疏星摇。深尋畏魚淰，中路且回橈。冥冥菰蒲中，乃復有驚跳。
和耿天騭同遊定林 王安石
道人深閉門，二客來不速。攝衣負朝暄，一笑皆捧腹。逍遥烟中策，放浪塵外躅。晤言或世聞，誰謂非絕俗。
次韵約之謝惠詩 王安石
魚跳桑柳陰，鳥落蒲葦側。已無溪姑祠，何有江令宅。故人耽田里，老脫尚方舄。開亭捐百金，於此掃塵迹。地偏人罕至，心遠境常寂。我行西州旋，稅駕候顔色。相隨望南山，水際因一息。公時指岸木，謂此可尋尺。伐之營中沚，持用自怡懌。歡言俟其成，邀我堂上食。百憂每多違，一諾還自惕。春風檐楹新，坐久膝前席。翛然忘故約，北郭疑有適。長淫舒永懷，佇想對以臆。摛辭甚有理，竊比書石鷁。知公不欺我，把玩果心惻。嘉肴既夙設，麗藻仍虛擲。左車公自迎，右券吾敢責。聞說芼羹臛，芬香出鄰壁。婦休機杼事，兒失刀槧職。何膠膠擾擾，而紛紛籍籍。携持欲一往，繼此方如織。元龍但高眠，司馬勿親滌。幾能孩童舊，握手皆鬢白。有興即聯𩍶，東阡與南陌。
次韵舍弟江上 王安石
岸紅歸欲稠，渚綠合猶晚。晴沙上屐輕，暖水隨帆遠。吹波戲魚動，掠葉飛禽返。著意覓幽蹊，桃花悞劉阮。
酬王濬賢良松泉二詩 松 王安石
世傳壽可三松倒，此語難爲常人道。人能百歲自古稀，松得千年未爲老。我移兩松苦不早，豈望見渠身合抱。但憐衆木總漂摇，顔色青青終自保。兔絲茯苓會當有，邂逅食之能壽考。不知篝火定何人，且看森垂覆荒草。君詩愛我亦古意，秀眉昔比南山栲。復謂留侯不及我，人或笑君無白皁。求仙辟穀彼誠悞，未見赤松饑已槁。豈如强飯適志遊，封殖蒼官蔭華皓。赤松復自無特操，上下隨烟何慅慅。蒼官受命與舜同，真可從之忘髮縞。詩雖祝我以再黑，積雪已多安可掃。試問蒼官值歲寒，戴白孰與蒼然好。
酬王濬賢良松泉二詩 泉 王安石
宋興古剎今長干，靈曜臺殿荒檀欒。二泉相望棄不渫，西泉尚絫三石槃。其流散漫爲沮洳，稍集小礫生微瀾。東泉土梗久蔽塞，穿治乃見甃甓完。道人慈哀波及遠，溝蕩兩取合土山。山前灌輸各自足，轆轤罷轉井口閑。取遥比甘覺近美，與舊爭冽知新寒。爞爞夏秋百源乾，抱甕復道愁蹣跚。疾傾橫逗勢未足，嗟此善利何時殫。慮長易脆有大檀，伐堅羌廬窟孱顔。金多匠手肯出巧，風水千里安知難。沒羽之虎行林間，籜龍失職因藏跧。循除靜投悲瑟瑟，映瓦微見清潺潺。三年營之一日就，有口共以成爲歡。論功信可侈後觀，何似當時萬竹蟠。
答俞秀老 王安石
諸偶緣安有，實相非相偶。雖神如季咸，終亦失而走。
清凉寺送王彥魯 王安石
空懷誰與論，夢境偶相值。莫將漱流齒，欲挂功名事。
送惠思上人 王安石
黄鶴撫四海，翻然落中州。一聽笙與鏞，低回如有求。飛鳴阿閣上，好與鳳皇遊。顧憐魯東門，無事反悲愁。歲晏忽驚矯，問胡不少留。因知網羅外，猶有稻粱謀。
老景 王安石
老景春可惜，無花可留得。繞屋褚先生，蕭蕭何所直。每嫌柳渾青，追悵李太白。多謝安石榴，向人紅蕊拆。
雜咏八首  其一 王安石
萬物余一體，九州余一家。秋毫不爲小，徼外不爲遐。不識壽與夭，不知貧與賒。忘心乃得道，道不去紛華。近迹以觀之，堯舜亦泥沙。莊周謂如此，而世以爲夸。
雜咏八首  其二 王安石
神龍豢可致，猛虎擾亦留。變生父子間，上聖不能謀。常情在欲得，義養或成仇。他人恩更輕，患禍信難周。
雜咏八首  其三 王安石
古風致遜悌，班白見尊優。薄俗謬爲恭，獨在勢權尤。伏波迷俯仰，愛禮坐成仇。齗齗洙泗間，豈是老者羞。
雜咏八首  其四 王安石
羔豚窘虎豹，鳩雀窮鷹鸇。巧者具機弋，鷙猛還拘攣。論功莫如神，論大莫如天。悲哉區區人，乃欲逃其間。
雜咏八首  其五 王安石
黄雀死彈丸，厥罪在啄粟。翠鵠不近人，何爲亦窮辱。材爲世所利，高下同僵仆。能逃天地間，蠛蠓無不足。
雜咏八首  其六 王安石
關雎后之淑，棫樸王之明。兔罝尚好德，況乃公與卿。所以彼行葦，敦然遂其生。誰能絃且歌，爲我發古聲。
雜咏八首  其七 王安石
召公方伯尊，材亦聖人亞。農時憚煩民，聽訟甘棠下。嗟今千室長，已耻問耕稼。彈琴高堂上，欲以世爲化。
雜咏八首  其八 王安石
任公蹲海濱，一釣飽千里。用力已云多，鈎緡亦難理。巨魚暖更逃，壯士饑欲死。游鯈不可數，空滿滄浪水。
張良 王安石
留侯美好如婦人，五世相韓韓入秦。傾家爲主合壯士，博浪沙中擊秦帝。脫身下邳世不知，舉國大索何能爲。素書一卷天與之，穀城黄石非吾師。固陵解鞍聊出口，捕取項羽如嬰兒。從來四皓招不得，爲我立棄商山芝。洛陽賈誼才能薄，擾擾空令絳灌疑。
司馬遷 王安石
孔鸞負文章，不忍留枳棘。嗟子刀鋸間，悠然止而食。成書與後世，憤悱聊自釋。領略非一家，高辭殆天得。雖微樊父明，不失孟子直。彼欺以自私，豈啻相十百。
諸葛武侯 王安石
漢日落西南，中原一星黄。群盜伺昏黑，聯翩各飛揚。武侯當此時，龍卧獨摧藏。掉頭梁甫吟，羞與衆爭光。邂逅得所從，幅巾起南陽。崎嶇巴漢間，屢以弱攻强。暉暉若長庚，孤出照一方。勢欲起六龍，東迴出扶桑。惜哉淪中路，怨者爲悲傷。豎子祖餘策，猶能走强梁。
讀墨 王安石
誰爲堯舜徒，孔子而已矣。人皆是堯舜，未必知孔子。伯夷不辱身，柳下援而止。孔子尚有言，我則異於是。兼愛爲無父，排斥固其理。孔墨必相用，自古寧有此。退之嘲魯連，顧未知之耳。如何蔽於斯，獨有見於彼。凡人工自私，翟也信奇偉。惜乎不見正，遂與中庸詭。退之醇孟軻，而駮荀楊氏。至其趣舍間，亦又蔽於己。化而不自知，此語孰云俚。咏言以自警，吾詩非好詆。
讀秦漢間事 王安石
秦徵天下材，入作阿房宮。宮成非一木，山谷爲窮空。子羽一炬火，驪山三月紅。能令掃地盡，豈但焚人功。
幽谷引 王安石
雲翳翳兮谷之幽，天將雨我兮田者之稠。有繩于防兮有畚于溝，我公不出兮誰省吾憂。日暉暉兮山之下，歲則熟兮收者舞。吾收滿車兮棄者滿筥，誰吾與樂兮我公燕語。山有木兮谷有泉，公與客兮醉其間。芳可搴兮甘可漱，無壯無稚兮環公以笑。公歸而醉兮人則喜，公好我州兮殆其肯止。公歸不醉兮我之憂，豈其不懌兮將舍吾州。公一朝兮去我，我歲歲兮來遊。完公亭兮使勿毀，以慰吾兮歲歲之愁。
明妃曲二首  其一 王安石
明妃初出漢宮時，淚濕春風鬢脚垂。低徊顧影無顔色，尚得君王不自持。歸來却怪丹青手，入眼平生幾曾有。意態由來畫不成，當時枉殺毛延壽。一去心知更不歸，可憐著盡漢宮衣。寄聲欲問塞南事，只有年年鴻雁飛。家人萬里傳消息，好在氈城莫相憶。君不見咫尺長門閉阿嬌，人生失意無南北。
明妃曲二首  其二 王安石
明妃初嫁與胡兒，氈車百兩皆胡姬。含情欲說獨無處，傳與琵琶心自知。黄金捍撥春風手，彈看飛鴻勸胡酒。漢宮侍女暗垂淚，沙上行人却回首。漢恩自淺胡自深，人生樂在相知心。可憐青冢已蕪沒，尚有哀絃留至今。
桃源行 王安石
望夷宮中鹿爲馬，秦人半死長城下。避時不獨商山翁，亦有桃源種桃者。此來種桃經幾春，採花食實枝爲薪。兒孫生長與世隔，雖有父子無君臣。漁郎漾舟迷遠近，花間相見因相問。世上那知古有秦，山中豈料今爲晉。聞道長安吹戰塵，春風回首一霑巾。重華一去寧復得，天下紛紛經幾秦。
食黍行 王安石
周公兄弟相殺戮，李斯父子夷三族。富貴常多患禍嬰，貧賤亦復難爲情。身隨衣食南與北，至親安能常在側。謂言黍熟同一炊，欻見隴上黄離離。遊人中道忽不返，從此食黍還心悲。
嘆息行 王安石
官驅群囚入市門，妻子慟哭白日昏。市人相與說囚事，破家劫錢何處村。朝廷法令亦寬大，汝罪當死誰云冤。路傍年少嘆息汝，貞觀元元之子孫。
送春 王安石
武陵山下朝買船，風吹宿霧山花鮮。萬家笑語橫青天，綺窗羅幕舞嬋娟。小鬟折花叩船舷，玉琖寫酒酬金錢。朱甍飛動浮雲巘，天外筦簫來宛轉。斷橋人行夕陽路，樓觀琉璃影中見。酡顔未分驊騮催，燭入坐客猶徘徊。豈知閶闔門邊住，春盡不見芳菲開。日月紛紛車走坂，少年意氣何由挽。洞庭浪與天地白，塵昏萬里東浮眼。黑貂裘敝歸幾時，相見綠樹啼黄鸝。榮華俯仰憂患隨，命駕吾與高人期。
兼并 王安石
三代子百姓，公私無異財。人主擅操柄，如天持斗魁。賦予皆自我，兼并乃奸回。奸回法有誅，勢亦無自來。後世始倒持，黔首遂難裁。秦王不知此，更築懷清臺。禮義日已偷，聖經久堙埃。法尚有存者，欲言時所咍。俗吏不知方，掊克乃爲材。俗儒不知變，兼并可無摧。利孔至百出，小人私闔開。有司與之爭，民愈可憐哉。
和吳御史汴渠 王安石
鄭國欲弊秦，渠成秦富彊。本始意已陋，末流功更長。維汴亦如此，浚源在淫荒。歸作萬世利，誰能弛其防。夷門築天都，橫带國之陽。漕引天下半，豈云獨荆揚。貨入空外府，租輸陳太倉。東南一百年，寡老無殘粻。自宜富京師，乃亦窘蓋藏。征求過夙昔，機巧到莛芒。御史閔其然，志欲窮舟航。此言信有激，此水存何傷。救世詎無術，習傳自先王。念非老經綸，豈易識其方。我懶不足數，君材仍自强。他日聽施設，無乃棄篇章。
酬王詹叔奉使江南訪茶法利害見寄 王安石
余聞古之人，措法貽厥後。命官惟賢材，職事又習狃。止能權輕重，王府則多有。豈嘗搉其子，而爲民父母。當時所經營，今十已毀九。其一雖幸在，漂摇亦將朽。公卿患才難，州縣固多苟。詔令雖數下，紛紛誰與守。官居甚傳舍，位以聲勢受。既不責施爲，安能辨賢不。區區欲捄弊，萬謗不容口。天下大安危，誰當執其咎。勞心適有罪，養譽終天醜。豈惟祖子孫，教戒及朋友。貴者大其領，詩人歌四牡。至尊空獨憂，不敢樂飲酒。哿矣富阡陌，哀哉此無糗。鄉閭人所懷，今或棄而走。豈無濟時術，使爾安畎畝。故今二三公，戮力思矯揉。永惟東南害，茶法蓋其首。私藏與竊販，犴獄常紛糾。輸將一不足，往往死鞭杻。販陳彼雜惡，强賣曾非誘。已云困關市，且復搔林藪。將更百年弊，謂民知可否。出節付群材，詢謀欲經久。朝廷每若此，自可躋仁壽。因知從今始，漸欲人財阜。吾宗恢奇士，選使自朝右。聰明諒多得，爲上歸析剖。王程雖薄遽，邦法難鹵莽。願君博諮諏，無擇壯與耉。余知茶山民，不必生皆厚。獨當征求任，尚恐難措手。孔稱均無貧，此語今可取。譬欲輕萬鈞，當令衆人負。强言豈宜當，聊用報瓊玖。
酬王伯虎 王安石
吾聞人之初，好惡尚無朕。帝與鑿耳目，賢愚遂殊品。爾來百千年，轉化薄愈甚。父翁相販賣，浮詐誰能審。睢盱猴纓冠，狼籍鼠穴寢。滄海恐值到，誰論魚鼈淰。鴞聲雖云惡，革去在食葚。嗟誰職教化，獨使此風稔。恬觀不知救，坐費太官廩。予生少而戇，好古乃天稟。念此俗衰壞，何嘗敢安枕。有時不能平，悲吒失食飲。唯子同我病，亦或涕沾衽。謂予可告語，密以詩來諗。爛然辭滿紙，秋水濯新錦。窮觀何拳拳，靜念復凜凜。賤貧欲救世，無寧猶拾瀋。說窮且版築，尹屈唯烹飪。逢時豈遽廢，避俗聊須噤。徂年幸未暮，此意可勤恁。
答虞醇翁 王安石
輟學以從仕，仕非吾本謀。欲歸諒不能，非敢忘林丘。臨餐耻苟得，冀以盡心酬。萬事等畫墁，雖勤亦何收。揚揚古之人，彼職乃無憂。感子撫我厚，欲言秪慚羞。
送潮州呂使君 王安石
韓君揭陽居，戚嗟與死鄰。呂使揭陽去，笑談面生春。當復進趙子，詩書相討論。不必移鱷魚，詭怪以疑民。有若大顛者，高材能動人。亦勿與爲禮，聽之汩彝倫。同朝敘朋友，異姓接婚姻。恩義乃獨厚，懷哉余所陳。
寄曾子固二首  其一 王安石
嚴嚴中天閣，藹藹層雲樹。爲子望江南，蔽虧無行路。平生湖海士，心迹非無素。老矣不自知，低徊如有慕。傷懷西風起，心與河漢注。哀鴻相隨飛，去我終不顧。
寄曾子固二首  其二 王安石
崔嵬天門山，江水繞其下。寒渠已膠舟，欲往豈無馬。時恩繆拘綴，私養難乞假。低徊適爲此，含憂何時寫。吾能好諒直，世或非詭詐。安得有一廛，相隨問耕者。
虎圖 王安石
壯哉非羆亦非貙，目光夾鏡當坐隅。橫行妥尾不畏逐，顧盼欲去仍躊躇。卒然我見心爲動，熟視稍稍摩其鬚。固知畫者巧爲此，此物安肯來庭除。想當槃礴欲畫時，睥睨衆史如庸奴。神閑意定始一掃，功與造化論錙銖。悲風颯颯吹黄蘆，上有寒雀驚相呼。槎牙死樹鳴老烏，向之俛噣如哺雛。山牆野壁黄昏後，馮婦遥看亦下車。
次韵信都公石枕蘄簟 王安石
端溪琢枕綠玉色，蘄水織簟黄金紋。翰林所寶此兩物，笑視金玉如浮雲。都城六月招客語，地上赤日流黄塵。燭龍中天進無力，客主歊然各疲劇。形骸直欲坐棄忘，冠带安能强修飾。恃公寬貸更不疑，箕倨豈復論官職。笛材平瑩家故藏，硯璞坳清此新得。掃除堂屋就陰翳，公不自眠分與客。知公用意每如此，真能與物同其適。豈比法曹空自私，却願天日長炎赫。公才卓牽人所驚，久矣四海流聲名。天方選取欲扶世，豈特使以文章鳴。深探力取常不寐，思以正議排縱橫。奈何甘心一榻上，欲卧潁尾爲潔清。賢愚勞佚非一軌，顧我病昏惟未死。心於萬事久翛然，身寄一官真偶爾。便當買宅歸偃休，白髮溪山如願始。看公勠力就太平，却上青天跨箕尾。
和吳沖卿雪  其一 王安石
陽回力猶邅，陰合勢方鞏。填空忽汗漫，造物誰慫恿。輕於擘絮紛，細若吹毛氄。雲連晝已瞀，風助宵仍洶。憑陵雖一時，變態亦千種。簾深卷或避，戶隘關猶擁。滔天有凍浪，匝地無荒隴。飛揚類挾富，委翳等辭寵。穿幽偶相重，值險輒孤聳。積慘會將舒，群輕。
和吳沖卿雪  其二 王安石
那久重。紛華始滿眼，消釋不旋踵。槁樹散飛花，空簷落縣湩。還當困炎熱，以此滌煩壅。共約市南人，收藏不爲冗。
和沖卿雪詩并示持國 王安石
地卷江海浮，天吹河漢湧。北風散作花，巧麗世無種。霾昏得照曜，塵滓歸掩擁。荒林無空枝，幽瓦有高隴。分纔一毛細，聚或千鈞重。飛颺窺已眩，摧壓聽還兇。漁舟平繫舷，樵屩沒歸踵。空令物象瑩，豈免川塗壅。爭光姮娥妒，失色羲和恐。頼逢陽氣蒸，轉作水波溶。舞庭稱賀嚴，掃路傳呼寵。衝遊謝壯少，避卧甘閑冗。吳侯絕俗唱，韓子當敵勇。勝負觀兩豪，吾衰但陰拱。
送石賡歸寧 王安石
虛名誤長者，邂逅肯經過。所操十餘篇，浩蕩决江河。側身朝市間，樂少悲慚多。文章舊所好，久已廢吟哦。開編喜有得，一讀瘳沉痾。裹飯北城陰，永懷從晤歌。又欲及歲晚，空堂掃絲窠。稍出平生言，道藝相琢磨。忽隨雁南飛，當此葉辭柯。去去梨嶺高，想見青坡陀。黄花一杯酒，爲壽樂如何。微詩等瓦礫，持用報隋和。
送張拱微出都 王安石
歸卧不自得，出門無所投。獨尋城隅水，送子因遠遊。荒林纏悲風，慘慘吹駝裘。捉手共笑語，顧瞻中河舟。嗟人皆行樂，而我方坐愁。腸胃繞鍾山，形骸空此留。念始讀詩書，豈非亦有求。一來裹青衫，觸事自悔尤。誤爲世所容，榮祿今白頭。塞責以區區，一毛施萬牛。不足助時治，但爲故人羞。寬恩許自劾，終欲東南流。子今涉冬江，船必泊蔡洲。寄聲冶城人，爲我問一丘。
寄題睡軒 王安石
劉侯少慷慨，天馬脫馽羈。一官不得意，州縣老委蛇。新居當中條，牆屋稍補治。疏軒以睡名，從我遠求詩。朝廷法令具，百吏但循持。又况佐小邑，有才安所施。賦租如簿領，獄訟了鞭笞。翛然即高枕，於此樂可知。王官有空谷，隠者常棲遲。拂榻夢其人，亦足慰所思。嗟予久留連，竊食坐無爲。浩歌臨西風，更欲往從之。
沖卿席上得作字 王安石
咨予乏時才，始願乃丘壑。强走十五年，朱顔已非昨。低回大梁下，屢歎風沙惡。所欣同舍郎，誘我文義博。古聲無慆淫，真味有淡泊。追攀風月久，貌簡非心略。君恩忽推徙，所望頗乖錯。尚憐得經過，未比參辰各。留連惜餘景，從子至日落。明燈照親友，環坐傾杯杓。別離寬後悲，笑語盡今樂。論詩知不如，興至亦同作。
塞翁行 王安石
塞翁少小壟上鋤，塞翁老來能捕魚。魚長如人水滿眼，桑柘死盡生芙蕖。漢家新堤廣能築，胡兒壯馬休南牧。北風卷却波浪聲，祇放田車行轣轆。
白溝行 王安石
白溝河邊蕃塞地，送迎蕃使年年事。蕃使常來射狐兔，漢兵不道傳烽燧。萬里鋤耰接塞垣，幽燕桑葉暗川原。棘門灞上徒兒戲，李牧廉頗莫更論。
河間 王安石
北行出河間，千歲想賢王。胡麻生蓬中，詰曲終自傷。好德尚如此，恃材宜見戕。乃知陰自脩，彼不爲傾商。區區三世家，廟冊富文章。教子以空言，得祚果不良。
陳橋 王安石
走馬黄昏渡河水，夜爭歸路春風裏。指點韋城太白高，投鞭日午陳橋市。楊柳初回陌上塵，烟脂洗出杏花勻。紛紛塞路堪追惜，失却新年一半春。
澶州 王安石
去都二百四十里，河流中間兩城峙。南城草草不受兵，北城樓櫓如邊城。城中老人爲予語，契丹此地經鈔虜。黄屋親乘矢石間，胡馬欲踏河冰渡。天發一矢胡無酋，河冰亦破沙水流。歡盟從此至今日，丞相萊公功第一。
北客置酒 王安石
紫衣操鼎置客前，巾韝稻飯隨粱饘。引刀取肉割啖客，銀盤擘臑薧與鮮。殷勤勸侑邀一飽，卷牲歸館觴更傳。山蔬野果雜飴蜜，獾脯豕腊加炰煎。酒酣衆史稍欲起，小胡捽耳爭留連。爲胡止飲且少安，一杯相屬非偶然。
奉使道中寄育王山長老常坦 王安石
道人少賈海上游，海舶破散身沈浮。抱金滿篋人所寄，吹簸偶得還中州。臝身歸金不受報，秖取斗酒相獻酬。歡娛慈母終一世，脫棄妻子藏巖幽。蒼煙寥寥池水漫，白玉菡萏吹高秋。夜燃柏子煮山藥，憶此東望無時休。塞垣春枯積雪溜，沙礫盛怒黄雲愁。五更匹馬隨雁起，想見鄮郭花今稠。百年夸奪終一丘，世上滿眼真悠悠。寄聲萬里心綢繆，莫道異趣無相求。
送李屯田守桂陽二首  其一 王安石
泊船香爐峰，始與子相識。寄書邗江上，詒我峰下石。緣以湘水竹，携持與南北。永懷故人歡，不願百金易。竹枯歸樵蘇，石爛棄沙礫。夷門得邂逅，綠髮皆半白。追思少時事，俛仰如一夕。老矣無所爲，空知念疇昔。常思一杯酒，要子相解釋。出門事紛紛，歸卧意還𠙆。聞當上湓水，持詔守嶺阨。方爲萬里別，執手先慘戚。茲游信浩蕩，山水多所得。爲我謝香爐，風塵每相憶。
送李屯田守桂陽二首  其二 王安石
蒼黄離家問南北，中路思歸歸不得。風濤何處不驚人，雨雪前村更欺客。舊交旌旆此盤桓，見我即令兒解鞍。荒山樂官歌舞拙，提壺沽酒聊一歡。行藏欲語眉不展，互歎別離心繾綣。行年半百勞如此，南畝催耕未宜晚。
送吳仲庶出守潭州 王安石
吳公治河南，名出漢廷右。高才有公孫，相望千歲後。平明省門開，吏接堂上肘。指撝談笑間，靜若在林藪。連牆畫山水，隠几詩千首。浩然江湖思，果得東南守。傳鼓上清湘，旌旗蔽牛斗。方今河南治，復在荆人口。自古楚有材，酃淥多美酒。不知樽前客，更得賈生否。
雜咏三首  其一 王安石
懷王自墮馬，賈傅至死悲。古人事一職，豈敢苟然爲。哭死非爲生，吾心良不欺。滔滔聲利間，絳灌亦何知。
雜咏三首  其二 王安石
先生善鼓瑟，齊國好吹竽。操竽入齊人，雅鄭亦復殊。豈不得祿賜，歸卧自欷歔。寥寥朱絲絃，老矣誰與娛。
雜咏三首  其三 王安石
商陽殺三人，每輒不忍視。亦云食君食，報禮當如此。波瀾吹九州，金石安得止。永懷南山阿，慷慨中夜起。
即事三首  其一 王安石
我起影亦起，我留影逡巡。我意不在影，影長隨我身。交游義相好，骨肉情相親。如何有乖睽，不得同苦辛。
即事三首  其二 王安石
昏昏白日卧，皎皎中夜愁。明月入枕席，凉風動衾幬。蛬蟬相鳴悲，上下無時休。徒能感我耳，顧爾安知秋。
即事三首  其三 王安石
日月隨天旋，疾遲與天謀。寒暑自有常，不顧萬物求。蜉蝣蔽朝夕，蟪蛄疑春秋。眇眇上古曆，回環今幾周。
送鄭叔熊歸閩 王安石
鄭子喜論兵，魁然萬人敵。嘗持一尺箠，跨馬河南北。方今邊利害，口手能講畫。疑師穀城翁，方略已自得。天兵卷甲老，壯士不肉食。低徊向詩書，文字銳鎸刻。科名又齟齬，棄置非人力。黄塵彫罽裘，逆旅同偪仄。秋風吹殘汴，霰雪已驚客。浩歌隨東舟，別我無慘惻。閩生今好遊，往往老妻息。南陔子所慕，天命豈終塞。
寄二弟時往臨川 王安石
蕭條冬風高，吹我冠上霜。我行歲已寒，悲汝道路長。持以犬馬心，千里不得將。使汝身百憂，辛苦冒川梁。青燈照詩書，仰屋涕數行。不有親戚思，詎知遠遊傷。
李氏沅江書堂 王安石
沅江水有梁與罾，沅田樹桑可蠶耕。君於其間恥射利，獨岸清泚留朱甍。詩書當前日開闔，冠带滿坐相逢迎。勉求高論出施設，無以私智爲公卿。
休假大佛寺 王安石
罷憊得休假，衣冠倦趨翔。挾書聊自娛，解带寺東廊。六龍高徘徊，光景在我裳。冬屋稍暄暖，病身更强梁。從我有不思，捨我有不忘。問誰可與言，携手此徜徉。婉婉吾所愛，新居乃鄰牆。寄聲能來遊，維用寫愁腸。
別謝師宰 王安石
閶闔城西地如水，雞鳴黄塵波浪起。窮年一馬望扶桑，東得省門身輒止。簿書期會老紛紛，邂逅論心喜有君。數日未多還捨我，相看愁思亂於雲。
解使事泊棠陰時三弟皆在京師二首  其一 王安石
始吾泊棠陰，三子不在舟。今當捨之去，三子還遠遊。茫然千里水，今見荻花洲。俛仰換春冬，紛紛空百憂。懷哉山川異，往矣霰雪稠。登高一涕泗，寄此寒江流。
解使事泊棠陰時三弟皆在京師二首  其二 王安石
泊船棠陰下，灘水清且淺。回首望孤城，浮雲一何緬。久留非吾意，欲去猶繾綣。馳心故人側，一望三四反。蕭蕭東堂竹，異日留息偃。無恩被南國，疑此行當翦。
驊騮 王安石
龍德不可係，變化誰能謀。驊騮亦駿物，卓犖地上遊。怒行追疾風，忽忽跨九州。轍迹古所到，山川略能周。鴻蒙無人梯，沆漭繞天浮。巉巖拔青冥，仙聖所止留。欲往輒不能，視龍乃知羞。
寄朱氏妹 王安石
昔來高郵居，我始得朱子。從容談笑間，已足見奇偉。行尋城陰田，坐釣渠下沚。歸來同食眠，左右皆圖史。入視爾諸幼，歡言亦多祉。當時獨張倩，遠在廬山趾。沈君未言昏，名已習吾耳。安知十年來，乖隔非願始。相逢輒念遠，悲吒多於喜。今茲豈人力，所念皆聚此。諸甥昔未有，滿眼秀而美。低徊吾親側，亦足慰勞止。嗟予迫時恩，一傳日千里。爾舟亦已戒，五兩翩然起。蕭蕭東南縣，望爾何時已。空知夢爲魚，逆上西安水。
贈陳君景初 王安石
吾嘗奇華佗，腸胃真割剖。神膏既傅之，頃刻活殘朽。昔聞今則信，絕伎世嘗有。堂堂潁川士，察脈極淵藪。珍丸起病瘠，鱠蟲隨泄嘔。攣足四五年，下針使之走。一言儻不合，萬金莫可誘。又復能賦詩，往往吹瓊玖。卷紙誇速成，語怪若神授。名聲動京洛，蹤迹晦莨莠。相逢但長嘯，遇飲輒掩口。獨醒竟何如，無乃寡俗偶。顧非避世翁，疑是壁中叟。安得斯人術，付之經國手。
贈張康 王安石
昔在歷陽時，得子初江津。手中紫團參，一飲寬吾親。捨舟城南居，杖屨日相因。百口代起伏，呻呼聒比鄰。叩門或夜半，屢費藥物珍。欲報恨不得，腸胃盤車輪。今逢又坎坷，令子馳風塵。顛倒車馬間，起先冰雪晨。嗟我十五年，得祿尚辭貧。所讀漫累車，豈能蘇一人。無求愧子義，有施慚子仁。逝將收桑榆，邀子寂寞濱。
送程公闢守洪州 王安石
畫船插幟摇秋光，鳴鐃傳鼓水洋洋。豫章太守吳郡郎，行指斗牛先過鄉。鄉人出郭航酒漿，炰鼈鱠魚炊稻粱。芡頭肥大菱腰長，釂酬喧呼坐滿床。怪君三年寓瞿塘，又驅傳馬登太行。纓旄脫盡歸大梁，翻然出走天南疆。九江左投貢與章，揚瀾吹漂浩無旁。老蛟戲水風助狂，盤渦忽坼千丈强。君聞此語悲慨慷，迎吏乃前持一觴。鄙州歷選多俊良，鎮撫時有諸侯王。拂天高閣朱鳥翔，西山蟠繞鱗鬣蒼。下視城塹真金湯，雄樓傑屋鬰相望。中戶尚有千金藏，漂田種秔出穰穰。沉檀珠犀雜萬商，大舟如山起牙檣。輸瀉交廣流荆揚，輕裾利屣列名倡。春風蹋謠能斷腸，平湖灣塢煙渺茫。樹石珍怪花草香，幽處往往聞笙簧。地靈人秀古所臧，勝兵可使酒可嘗。十州將吏隨低昂，談笑指麾回雨暘。非君才高力方剛，豈得跨有此一方。無爲聽客欲霑裳，使君謝吏趣治裝。我行樂矣未渠央。
鳳凰山 王安石
驅馬信所適，落日望九州。青山滿天地，何往爲吾丘。貧賤身秖辱，富貴道足羞。涉世諒如此，惜哉去無由。
夢中作 王安石
青門道北雲爲屋，大壚貯酒千萬斛。獨龍注雨如車軸，不畏不售畏不續。
彭蠡 王安石
茫茫彭蠡春無地，白浪春風濕天際。東西捩柂萬舟回，千歲老蛟時出戲。少年輕事鎮南來，水怒如山帆正開。中流蜿蜒見脊尾，觀者膽墮予方咍。衣冠今日龍山路，廟下沽酒山前住。老矣安能學佽飛，買田欲遡江湖去。
牛渚 王安石
歷陽之南有牛渚，一風微吹萬舟阻。華戎蠻蜀支百川，合爲大江神所躔。山盤水怒不得泄，到此乃有無窮淵。朱衣乘車作官府，操制生殺非無權。陰靈秘怪不欲露，燬犀得禍豈偶然。
東門 王安石
東門白下亭，摧甓蔓寒葩。淺沙杙素舸，一水宛秋蛇。漁商數十室，門巷隠桑麻。翰林謫仙人，往歲酒姥家。調笑此水上，能歌楊白花。楊花飛白雪，枝裊綠煙斜。舞袖卷煙雪，綺裘明紫霞。風流翳蓬顆，故地使人嗟。迢迢陌頭青，空復可藏鴉。
和王微之登高齋三首  其一 王安石
寒雲沈屯白日埋，河漢蕩坼天如簁。衡門兼旬限泥潦，卧聽窾木鳴相挨。蕭辰忽掃纖翳盡，北嶺初出青嵬嵬。微之新詩動我目，爛若火齊金盤堆。想携諸彥眺平野，高論歷詆秦以來。觥船淋浪始快意，忽憶歸雲胡爲哉。念君少壯輟游衍，發揮春秋名玉杯。書成不得斷國論，但此空語傳八垓。登臨興罷因感觸，更欲遠引追宗雷。君知富貴亦何有，諂譽未足償譏排。風豪雨橫費調燮，坐使髮背爲黄台。留賓往往夜參半，雖有罇俎無由開。江南佳麗非一日，况乃故園名池臺。能招過客飲文字，山水又足供歡咍。剩留官屋貯酒母，取醉不竭當如淮。
和王微之登高齋三首  其二 王安石
六朝人物隨煙埃，金輿玉几安在哉。鍾山石城已寂寞，祇見江水雲端來。百年故老有存者，尚憶世宗初伐淮。魏王兵馬接踵出，旗纛千里相搪挨。當時謀臣非不衆，上國拔取多陪臺。龍騰九天跨四海，一水欲阻爲可咍。降王北歸樓殿坼，棄屋尚鎖殘金堆。神靈變化自真主，將帥何力求公台。山川清明草木靜，天地不復屯雲雷。使君登高訪古昔，傷此陳迹聊持杯。因留嘉客坐披寫，酃淥笑語傾如簁。酒酣重惜功業晚，老矣萬卷徒兼該。攢峰列壑動歸興，憂端落筆何崔嵬。餘年無歡易感激，亦愧莊叟能安排。青燈明滅照不寐，但把君詩闔且開。
和王微之登高齋三首  其三 王安石
干戈六代戰血埋，雙闕尚指山崔嵬。當時君臣但兒戲，把酒空勸長星杯。臨春美女閉黄壤，玉枝自蕊繁如堆。後庭新聲散樵牧，興廢倏忽何其哀。咸陽龍移九州坼，遺種變化呼風雷。蕭條中原碭無水，崛强又此憑江淮。廣陵衣冠掃地去，穿築隴畝爲池臺。吳儂傾家助經始，尺土不借秦人簁。珠犀磊落萬艘入，金璧照耀千門開。建隆天飛跨兩海，南發交廣東溫台。中間嶪嶪地無幾，欲久割據誠難哉。靈旗指麾盡貔虎，談笑力可南山排。樓船蔽川莫敢動，扶伏但有謀臣來。百年滄洲自潮汐，事往不與波爭迴。黄雲荒城失苑路，白草廢畤空壇垓。使君新篇韻險絕，登眺感悼隨嘲咍。嗟予愁憊氣已竭，對壘每欲相劘挨。揮毫更想能一戰，數窘乃見詩人才。
董伯懿示裴晉公平淮右題名碑詩用其韵和酬 王安石
元和伐蔡何危哉，朝廷百口無一諧。盜傷中丞偶不死，利劍白日投天街。裹瘡入相議軍旅，國火一再更檀槐。上前慷慨語發涕，誓出按撫除睽乖。指撝光顔戰洄曲，闞如怒虎搏虺豺。愬能捕虜取肝鬲，護送密乞完形骸。笞兵夜半投死地，雪濕不敢燃薪{艹點}。空城豎子已可縛，中使尚作嗁兒哇。退之道此尤俊偉，當鏤玉牒東燔柴。欲編詩書播後嗣，筆墨雖巧終類俳。唐從天寶運中圮，廊廟往往非忠佳。諸侯縱橫代割據，疆土豈得無離𠇗。德宗末年懲戰禍，一矢不試塵蒙靫。憲皇初起衆未信，意欲立掃除昏霾。追還清明救薄蝕，屢敕主府拘窮蛙。王師傷夷征賦窘，千里亦忌毫釐差。小夫偷安自非計，長者遠慮或可懷。桓桓晉公忠且壯，時命適與功名偕。是非末世主成敗，烜赫今古誰譏排。賢哉韋純議北赦，倉卒兩伐尤難皆。重華聲明彌萬國，服苗干羽舞兩階。宣王側身內脩政，常德立武能平淮。昔人經綸初若緩，欲棄此道非吾儕。千秋事往蹤迹在，嶽石款記如湘崖。文嚴字麗皆可喜，黄埃蔽沒蒼蘚埋。當時將佐盡豪傑，想此兵禱陪祠齋。君曾西遷爲拓本，濡麝割蜜親劘揩。新篇波瀾特浩蕩，把卷熟讀迷津涯。褒賢樂善自爲美，當挂廟壁爲詩牌。
用王微之韵和酬即事書懷 王安石
秦惜逝者耋，晉嘉良士休。古人皆好樂，哀此歲月遒。嗟我抱愁毒，殘年自羈囚。但爲兔得蹄，非復天上鷗。雖知林塘美，欲往輒回輈。名園一散策，笑語隨觥籌。探題繞梅花，高咏接應劉。宿雨洗荒壍，寒蛟沈老湫。沿洄信畫舸，歸路子城幽。冬風不改綠，忽見新陽浮。歡事去如夢，嘉時念難留。明發得君句，謂將續前遊。語我飲倡樂，不如詩獻酬。淮洲奏鍾鼛，雅刺德不猶。文墨有真趣，荒淫何足收。來篇信時女，窈窕衆所求。茲理儻可諧，華簪爲君抽。
和仲求即席分題得庶字 王安石
刀筆漫無營，圖書紛不御。平生携手人，邂逅賞心處。名卿邵朱邑，膚使超嚴助。都官富篇章，博士熟經據。豈特好微言，又多知大慮。從容故天幸，倜儻盡人譽。千艘來交荆，萬舸去揚豫。良無此嘉客，式飲吾所庶。
出鞏縣 王安石
昭陵落月煙霧昏，篝火度谷行山根。投鞭委轡涉數村，寤出鞏縣城東門。向來宮闕不可見，但有洛水流渾渾。
書任村馬鋪 王安石
兒童繫馬黄河曲，近岸河流如可掬。任村炊米朝食魚，日暮滎陽驛中宿。投老經過身獨在，當時洲渚今平陸。秫黍冥冥十數家，仰視荒蹊但喬木。冰盤鱠美客自知，起看白水還東馳。爾來百口皆年少，歸與何人共此悲。
葛藴作巫山高愛其飄逸因亦作兩篇  其一 王安石
巫山高，十二峰。上有往來飄忽之猨猱，下有出沒瀺灂之蛟龍，中有倚薄縹緲之神宮。神人處子冰雪容，吸風飲露虛無中。千歲寂寞無人逢，邂逅乃與襄王通。丹崖碧嶂深重重，白月如日明房櫳。象床玉几來自從，錦屏翠幔金芙蓉。陽臺美人多楚語，秖有纖腰能楚舞，爭吹鳳管鳴鼉鼓。那知襄王夢時事，但見朝朝暮暮長雲雨。
葛藴作巫山高愛其飄逸因亦作兩篇  其二 王安石
巫山高，偃薄江水之滔滔。水於天下實至險，山亦起伏爲波濤。其巔冥冥不可見，崖岸斗絕悲猨猱。赤楓青櫟生滿谷，山鬼白日樵人遭。窈窕陽臺彼神女，朝朝暮暮能雲雨。以雲爲衣月爲褚，乘光服暗無留阻。崑崙曾城道可取，方丈蓬萊多伴侶。塊獨守此嗟何求，况乃低徊夢中語。
西風 王安石
少年不知秋，喜聞西風生。老大多感傷，畏此蟋蟀鳴。况乃捨親友，抱病獨遠行。中夜卧不周，惻惻感我情。起視天正黑，弱雲亂縱橫。似有霰雪飄，不復星斗明。時節忽如此，重令壯心驚。諒無同憂人，樽酒安可傾。
久雨 王安石
煤炱著天無寸空，白沫上岸吹魚龍。羲和推車出不得，河伯欲取山爲宮。城門晝開眠百賈，饑孫得糟夜哺翁。老人慣事少所怪，看屋箕踞歌南風。
和王勝之雪霽借馬入省 王安石
泥水填馬不受轍，瓦雪得火猶藏溝。宿霧紛紛度城闕，朔氣凜凜吹衣裘。窮閻閉門無一客，剝啄驚我有前騶。强隨傳呼出屋去，鼻息凍合髭繆繆。投韁馬鬣任欹側，欲出操箠手還抽。行思江南悲故事，溪谷冬暖花常流。前年臘歸三見白，霽色嶺上班班留。杖藜此時將邑子，登眺置酒身優游。豈如都城今日事，秖恐一蹶爲親憂。因知田里駕款段，昔人豈即非良謀。君家洛陽名實大，談笑枯槁回春柔。平生意氣故應在，白髮未敢相尋求。從容退食想佳節，豈無歌聲相獻酬。奈何亦作苦寒調，嘆息朝夕無驊騮。超然遂有江湖意，滿紙爲我書窮愁。相如正應居客右，子路且莫乘桴浮。
和吳沖卿鴉鳴樹石屏 王安石
寒林昏鴉相與還，下有跂石蒼孱顔。曾於古圖見彷彿，已怪刀筆非人間。君家石屏誰爲寫，古圖所傳無似者。鴉飛歷亂止且鳴，林葉慘慘風煙生。高齋日午坐中見，意似落日空上行。君詩雄盛付君手，云此非人乃天巧。嗟哉渾沌死，乾坤至，造作萬物醜妍巨細各有理。問此誰主何其精，恢奇譎詭多可喜。人於其間乃復雕鑱刻畫出智力，欲與造化追相傾。拙者婆娑尚欲奮，工者固已窮夸矜。吾觀鬼神獨與人意異，雖有至巧無所爭。所以虢山間，埋沒此寶千萬歲，不爲見者驚。吾又以此知妙偉之作不在百世後，造始乃與元氣并。畫工粉墨非不好，歲久剝爛空留名。能從太古到今日，獨此不朽由天成。世人尚奇輕貨力，山珍海怪採掇今欲索。此屏後出爲君得，胡賈欲價著不識。吾知金帛不足論，當與君詩兩相直。
送李宣叔倅漳州 王安石
閩山到漳窮，地與南越錯。山川鬰霧毒，瘴癘春冬作。荒茅篁竹閒，蔽虧有城郭。居人特鮮少，市井宜蕭索。野花開無時，蠻酒持可酌。窮年不值客，誰與分杯杓。朝廷尚賢俊，磊砢充臺閣。君能喜節行，文藝又該博。超然萬里去，識者爲不樂。予聞君子居，自可救民瘼。苟能禦外物，得地無美惡。似聞最南方，北客今勿藥。林麓換風氣，獸蛇凋毒蠚。如漳猶近州，氣冷又銷鑠。珍足海物味，其厚不爲薄。章舉馬甲柱，固已輕羊酪。蕉黄荔子丹，又勝楂梨酢。逢衣比多士，往往在丘壑。從容與笑語，豈不慰寂寞。太守好觴咏，嘉賓應在幕。想即有新詩，流傳至京洛。
送裴如晦宰吳江 王安石
霜澤與天杳，旁臨無限情。他時散髮處，最愛垂虹亭。飄然平生遊，捨我戴吳星。欲往獨不得，都門看揚舲。到縣問疾苦，爲予求所經。當知耕牧地，往往茭蒲青。三江斷其二，洚水何由寧。微子好古者，此歌尚誰聽。
韓持國從富并州辟 王安石
韓侯冰玉人，不可塵土雜。官雖衆俊後，名字久訇磕。并州天下望，撫士威愛愜。千金棄不惜，賓客常滿閤。遥聞餘風高，爲子置一榻。親交西門餞，百馬驕雜遝。子材宜用世，談者爲嗚唈。矧今名主人，氣力足呵欱。推賢爲時輔，勢若朽易拉。會當薦還朝，立子在閶闔。惜哉秣騏驥，賦以升龠合。咨予栖栖者，氣象已摧塌。他年佐方州，說將尚不納。况於聲勢尊，豈易取酬答。有如持寸莛，未足撼鞺鞳。顧於山水閒，意願多所合。匡廬與韶石，少小已嘗蹋。風遊會稽春，雪宿天柱臘。淮湖江海上，慣食蝦蟹蛤。西南窮岷嶓，東北盡濟漯。身雖未嘗歷，魂夢已稠沓。荆溪最所愛，映燭多廟塔。溪果點丹漆，溪花團並罨。扁舟信所過，行不廢樽榼。一從捨之去，霜雪行滿頜。思之不能寐，蹙若虻蚋噆。方將築其濱，畢景謝噂𠴲。安能孤此意，顛倒就衰颯。唯子余所嚮，嗜好比鶼鰈。何時歸相過，遊屐尚可蠟。
寄吳沖卿 王安石
物變極萬殊，心通纔一曲。讀書謂已多，撫事知不足。與君語承華，念此非不夙。恨無數頃田，歸耕使成熟。當官拙自計，易用忤流俗。窮年走區區，得謗大於屋。歸來汙省舍，又繼故人躅。相逢祇數步，吏桉常填目。切嗟非無朋，阻闊嗟何速。孤危失所助，把卷常恨獨。虛名終自誤，謬恩何見蹙。清明有沖卿，奧美如晦叔。時謂當選升，屈指尚五六。揆才最不稱，饕寵寧無恧。殷勤故人書，紙尾又見勗。君雖好德言，我自望忠告。易稱動不括，傳論大明服。進爲非成材，罪恐不容贖。歲殘東風生，陝樹塵翳麴。何緣一杯酒，談笑相追逐。
韓持國見訪 王安石
余生非匏瓜，於世不無求。弱力憚耕稼，衣食當周流。起家始二十，南北今白頭。愁傷意已敗，罷病恐難瘳。江湖把一節，屢乞東南州。治民豈吾能，閒僻庶可偷。謬恩當徂冬，黽勉始今秋。豈敢事高蹇，茫然乖本謀。撫心私自憐，仰屋竊嘆愀。强騎黄饑馬，欲語將誰投。頼此城下宅，數蒙故人留。攬衣坐中庭，仰視白雲浮。白雲御西風，一一向滄洲。安得兩黄鵠，跨之與雲遊。
思王逢原 王安石
自吾失逢原，觸事輒愁思。豈獨爲故人，撫心良自悲。我善孰相我，孰知我瑕疵。我思誰能謀，我語聽者誰。朝出一馬驅，暝歸一馬馳。馳驅不自得，談笑强追隨。仰屋卧太息，起行涕淋漓。念子冢上土，草茅已紛披。婉婉婦且少，煢煢一女嫠。高義動閭里，尚聞致財貲。嗟我衣冠朝，略能具饘糜。葬祭無所助，哀顔亦何施。聞婦欲北返，跂予常望之。寒汴已閉口，此行又參差。又說當産子，産子知何時。賢者宜有後，固當夢熊羆。天方不可恃，我願適在茲。我疲學更誤，與世不相宜。宿昔心已許，同岡結茅茨。此事今已矣，已矣尚誰知。渺渺江與潭，茫茫山與陂。安能久竊食，終負故人期。
登景德塔 王安石
放身千仞高，北望太行山。邑屋如螘冢，蔽虧塵霧間。念此屋中人，當復幾人閑。雞鳴起四散，暮夜相與還。物物各自我，誰爲賢與頑。賤氣即易凌，貴氣即難攀。愧予心未齊，俛首一破顔。
和劉貢甫燕集之作 王安石
馮侯天馬壯不羈，韓侯白鷺下清池。劉侯羽翰秋欲擊，吳侯葩萼春爭披。沈侯玉雪照人潔，蕭灑已見江湖姿。唯予貌醜駭公等，自鏡亦正如蒙倛。忘形論交喜有得，杯酒邂逅今良時。心親不復異新舊，便脫巾屨相諧嬉。空堂無塵小雨定，濃綠翳水浮秋曦。高談四坐掃炎熱，木末更送凉風吹。此歡不盡忽分散，明月照屋空參差。平明餘清在心耳，洗我重得劉侯詩。劉侯未見聞已熟，吾友稱誦多文辭。才高意大方用世，自有豪俊相攀追。咨予後會恐不數，魂夢久向東南馳。何時扁舟却顧我，還欲迎子遊山陂。
寄王逢原 王安石
北風吹雲埋九垓，草木零落空池臺。六龍避逃不敢出，地上獨有寒崔嵬。披衣起行愁不愜，歸坐把卷闔且開。永懷古人今已矣，感此近世何爲哉。申韓百家爇火起，孔子大道寒於灰。儒衣紛紛欲滿地，無復氣焰空煤炱。力排異端誰助我，憶見夫子真奇材。楩柟豫章概白日，秖要匠石聊穿裁。我方官拘不得往，子有閑暇宜能來。晤言相與入聖處，一取萬古光芒迴。
寄孫正之 王安石
少時已感韓子詩，東西南北俱欲往。新年尤覺此語悲，恨無羽翼超惚恍。肺肝欲絕形骸外，涕洟自落衣巾上。此憂難與世共知，憶子論心更惆悵。
思古 王安石
古之士方窮，材行已云貴。大臣公聽采，左右不得蔽。或從蒿藜間，入據廊廟勢。小夫不敢望，云我非其彙。朝遊儁者羞，暮出逢者避。所以後世愚，人人願高位。
惜日 王安石
白日照四方，當在中天留。春風地上行，當與時周遊。和氣所披拂，槁乾却濕柔。愛欲傳萬物，勢難停一州。棲棲孔子者，惜日此之由。不能使此邦，利澤施諸侯。豈若駕以行，使我遇者稠。當時三千人，齊宋楚陳周。小者傳吾粗，大能傳奧幽。道散學以聖，衆源乃常流。吾初如匏瓜，彼亦孰知丘。唯士欲自達，窮通非外求。豈必相天子，乃能經九疇。行雖耻强勉，閉戶非良謀。
送裴如晦即席分題三首  其一 王安石
飄然五湖長，昨日國子師。綠髮約略白，青衫欲成緇。牽舟推河冰，去與山水期。春風垂虹亭，一杯湖上持。傲兀何賓客，兩忘我與而。能復記此飲，詩成酒淋漓。
送裴如晦即席分題三首  其二 王安石
十月潁水冰，問君行何爲。行不顧斗米，自與五湖期。平生湖上遊，幽事略能知。此後君最樂，窮年得遊嬉。彩鯨抗波濤，風作鱗之而。鳴鼓上洞庭，笑看紅橘垂。漠漠大梁下，黄沙吹酒旗。應憐故人愁，回首一相思。
送裴如晦即席分題三首  其三 王安石
邂逅君子堂，一杯相與持。便應取酩酊，萬事不足惟。平明蔡河風，回首成差池。獨我漫浪者，尚得行相追。磨刀鱠嚴冬，宿昔少陵詩。還當捕鱸魚，載酒與我期。甫里松菊盛，洞庭柑橘垂。文章爲我唱，不數陸與皮。
兩馬齒俱壯 王安石
兩馬齒俱壯，自驕千里材。生姿何軒軒，或是龍之媒。一馬立長衢，顧影方徘徊。一馬裂銜轡，奔嘶逸風雷。立豈飽芻豆，戀棧常思迴。奔豈欲野齕，久羈羨駑駘。兩馬不同調，各爲世所猜。問之不能言，使我心悠哉。
春從沙磧底 王安石
春從沙磧底，轉上青天際。靄靄桑柘墟，浮雲變姿媚。游人出暄暖，鳥語辭陰翳。心知歸有日，我亦無愁思。所嗟獨季子，尚客江湖澨。萬里卜鳳凰，飄飄何時至。
晨興望南山 王安石
晨興望南山，不見南山根。草樹露顛頂，樛枝空復繁。銅瓶取井水，已至尚餘溫。天風一吹拂，的皪成璵璠。
結屋山澗曲 王安石
結屋山澗曲，挂瓢秋樹顛。鳴不中律呂，時時驚我眠。吾兒亦惡聒，勠力事棄捐。止我爲爾歌，不如恣其然。狂風動地至，萬竅各啾喧。一瓢雖易除，豈在有無間。皪皪山下石，泠泠手中弦。臨流寫所愛，坐聽以窮年。
朝日一曝背 王安石
朝日一曝背，欣然忘夜寒。樵松煮澗水，既食取琴彈。彈作南風歌，歌罷坐長嘆。寤彼栖栖者，遺世良獨難。
黄菊有至性 王安石
團團城上日，秋至少光輝。積陰欲滔天，况乃草木微。黄菊有至性，孤芳犯群威。采采霜露閒，亦足慰朝饑。
少狂喜文章 王安石
少狂喜文章，頗復好功名。稍知古人心，始欲老蠶耕。低徊但志食，邂逅亦專城。仰慚冥冥士，俯愧擾擾甿。良夜未遽央，青燈數寒更。撥書置左右，仰屋慨平生。
三戰敗不羞 王安石
三戰敗不羞，一官遷輒喜。古人思慰親，愧辱寧在己。於陵避兄食，織屨仰妻子。恩義有相權，潔身非至理。
少年見青春 王安石
少年見青春，萬物皆嫵媚。身雖不飲酒，樂與賓客醉。一從鬢上白，百不見可喜。心腸非故時，更覺日月駛。聞歡已倦往，得飽還思睡。春歸只如夢，不復悲憔悴。寄言少年子，努力作春事。亦勿怪衰翁，衰强自然異。
白日不照物 王安石
白日不照物，浮雲在寥廓。風濤吹黄昏，屋瓦更紛泊。行觀蔡河上，負土私力弱。隋堤散萬家，亂若春蠶箔。仍聞决數道，且用寬城郭。婦子夜號呼，西南漫爲壑。
草端無華滋 王安石
草端無華滋，陰氣已盤固。暄妍却如春，歲晚曾不寤。一裘可以暖，貧士終難豫。忽忽遠枝空，寒蟲欲壞戶。
一日不再飯 王安石
一日不再飯，飯已八九眠。忽忽返照閒，頓羸不可遷。筋骸徽纆束，肺腑鼎鐺煎。長往理不惜，高堂思所牽。
秋枝如殘人 王安石
秋枝如殘人，顔色先憔悴。微寒吹已空，性命一何脆。寧當記疇昔，葩葉相嫵媚。歲行誰使然，好殺豈天意。
青青西門槐 王安石
人情甘阿諛，我獨倦請謁。尤於權門疏，萬事亦已拙。平生江湖期，夢寐不可遏。青青西門槐，少解馬上暍。
天下不用車 王安石
天下不用車，人人乘馬馳。王良雖善御，攬轡欲從誰。漢武伐大宛，殺人若京坻。孝文却走馬，獨行先安之。萬物命在天，取舍各有時。陰陽更用事，冬暖豈所宜。卞氏强獻玉，兩刖亦已癡。幸終遇良工，已剖得不疑。
山田久欲拆 王安石
山田久欲拆，秋至尚求雨。婦女喜秋凉，踏車多笑語。朔雲卷衆水，慘淡吹平楚。橫陂與直塹，疑即沒洲渚。霍霍反照中，散絲魚幾縷。鴻蒙不可問，且往知何許。欹眠露下舸，側見星月吐。龍骨已嘔啞，田家真作苦。
聖賢何常施 王安石
聖賢何常施，所遇有伸屈。曲士守一隅，欲以齊萬物。喪非不欲富，言爲南宮出。世無子有子，誰敢救其失。
散髮一扁舟 王安石
散髮一扁舟，夜長眠屢起。秋水瀉明河，迢迢藕花底。愛此露的皪，復憐雲綺靡。諒無與歌絃，幽獨亦可喜。
道人北山來 王安石
道人北山來，問松我東岡。舉手指屋脊，云今如此長。開田故歲收，種果今年嘗。告叟去復來，耘鋤尚康强。死狐正首丘，遊子思故鄉。嗟我行老矣，墳墓安可忘。
今日非昨日 王安石
今日非昨日，昨日已可思。明日異今日，如何能勿悲。當門五六樹，上有蟬鳴枝。朝聽尚壯急，暮聞已衰遲。仰看青青葉，亦復少華滋。萬物同一氣，固知當爾爲。我友南山居，笑談解人頤。分我秋柏實，問言歸何時。衣冠污窮塵，苟得猶苦饑。低徊歲已晚，恐負平生期。
秋日不可見 王安石
秋日不可見，林端但餘黄。杖藜思平野，俛仰畏無光。栗栗澗谷風，吹我衣與裳。娟娟空山月，照我冠上霜。
騏驥在霜野 王安石
騏驥在霜野，低徊向衰草。入櫪聞秋風，悲鳴思長道。黄金作鞭轡，粲粲空外好。人生貴得意，不必恨枯槁。
悲哉孔子沒 王安石
悲哉孔子沒，千歲無麒麟。蚩蚩盡鉏商，此物誰能珍。漢武得一角，燔烹誣鬼神。更以鑄黄金，傳夸後世人。
秋庭午吏散 王安石
秋庭午吏散，予亦歸息偃。豈無嘉賓客，欲往心獨懶。北窗古人篇，一讀三四反。悲哉不蚤計，失道行晼晚。
秋日在梧桐 王安石
秋日在梧桐，轉陰如急轂。冥冥蔽中庭，下視今可暴。高蟬不復嘒，稍得寒鴉宿。百繞有衰翁，行歌待春綠。
我欲往滄海 王安石
我欲往滄海，客來自河源。手探囊中膠，救此千載渾。我語客徒爾，當還治崑崙。歎息謝不能，相看涕翻盆。客止我且往，濯髮扶桑根。春風吹我舟，萬里空目存。
前日石上松  其一 王安石
前日石上松，斸移沙水際。青青折釵股，俯映幽人砌。
日出堂上飲 王安石
日出堂上飲，日西未云休。主人笑而歌，客子歎以愀。指此堂上柱，始生在巖幽。雨露飽所滋，凌雲亦千秋。所託願求久，何言值君收。乃令卑濕地，百蟻上窮鎪。丹青空外好，鎮壓已堪憂。爲君重去之，不使一蟻留。蟻力雖云小，能生萬蚍蜉。又能高其礎，不爾繼者稠。語客且勿然，百年等浮漚。爲客當酌酒，何豫主人謀。
孔子 王安石
聖人道大能亦博，學者所得皆秋毫。雖傳古未有孔子，蠛蠓何足知天高。桓魋武叔不量力，欲撓一草摇蟠桃。顔回已自不可測，至死鑽仰忘身勞。
揚雄二首  其一 王安石
子雲游天祿，華藻銳初學。覃思晚有得，晦顯無適莫。寥寥鄒魯後，於此歸先覺。豈嘗知符命，何苦自投閣。長安諸愚儒，操行自爲薄。謗嘲出異己，傳載因疏略。孟軻勸伐燕，伊尹干說亳。叩馬觸兵鋒，食牛要祿爵。少知羞不爲，况彼皆卓犖。史官蔽多聞，自古喜穿鑿。
揚雄二首  其二 王安石
子雲平生人莫知，知者乃獨稱其辭。今尊子雲者皆是，得子雲心亦無幾。聖賢樹立自有師，人知不知無以爲。俗人賤今常貴古，子雲今存誰女數。
漢文帝 王安石
輕刑死人衆，喪短生者偷。仁孝自此薄，哀哉不能謀。露臺惜百金，灞陵無高丘。淺恩施一時，長患被九州。
秦始皇 王安石
天方獵中原，狐兔在所憎。傷哉六孱王，當此鷙鳥膺。搏取已掃地，翰飛尚憑凌。遊將跨蓬萊，以海爲丘陵。勒石頌功德，群臣助驕矜。舉世不讀易，但以刑名稱。蚩蚩彼少子，何用辨堅冰。
韓信 王安石
韓信寄食常歉然，邂逅漂母能哀憐。當時噲等何由伍，但有淮陰惡少年。誰道蕭曹刀筆吏，從容一語知人意。壇上平明大將旗，舉軍盡驚王不疑。捄兵半楚濰半沙，從初龍且聞信怯。鴻溝天下已橫分，談笑重來卷楚氛。但以怯名終得羽，誰爲孔費兩將軍。
叔孫通 王安石
先生秦博士，秦禮頗能熟。量主欲有爲，兩生皆不欲。草具一王儀，群豪果知肅。黄金既遍賜，短衣亦已續。儒術自此凋，何爲反初服。
東方朔 王安石
平原狂先生，隠翳世上塵。材多不可數，射覆亦絕倫。談辭最詼怪，發口如有神。以此得親幸，賜予頗不貧。金玉本光瑩，泥沙豈能堙。時時一悟主，驚動漢庭臣。不肯下兒童，敢言詆平津。何知夷與惠，空復忤時人。
楊劉 王安石
人各有是非，犯時爲患害。唯詩以譎諫，言者得無悔。汾王昔監謗，變雅今尚載。末俗忌諱繁，此理寧復在。南山咏種豆，議法過四罪。玄都戲桃花，母子受顛沛。疑似已如此，况欲諄諄誨。事變故不同，楊劉可爲戒。
臧倉 王安石
位在萬乘師，孟軻猶不遇。豈云貧與賤，世道非吾趣。意行天下福，事忤由然去。命也固有在，臧倉汝何與。
田單 王安石
湣王萬乘齊，走死區區燕。田單一即墨，掃敵如風旋。舞鳥怪不測，騰牛怒無前。飄颻樂毅去，磊砢功名傳。掘葬與劓降，論乃愧儒先。深誠可奮士，王蠋豈非賢。
戴不勝 王安石
昔在宋王所，皆非薛居州。區區一不勝，辛苦亦何求。懷祿詎有耻，知命乃無憂。此士自可憐，能復識此不。
陸忠州 王安石
虞人以士招，御者與射比。當時尚羞爲，况乃天下士。英英陸忠州，學問輔明智。低徊得坎坷，勳業終不遂。
開元行 王安石
君不聞開元盛天子，糾合儁傑披奸猖。幾年辛苦補四海，始得完好無疽瘡。一朝寄託誰家子，威福顛倒那復理。那知赤子偏愁毒，祇見狂胡倉卒起。茫茫孤行西萬里，偪仄歸來竟憂死。子孫險不失故物，社稷陵夷從此始。由來犬羊著冠坐廟堂，安得四鄙無豺狼。
相送行效張籍 王安石
一車南，一車北，身世悤悤俱有役。憶昔論心兩綢繆，那知相送不得留。但聞馬嘶覺已遠，欲望應須上前坂。秋風忽起吹泥塵，雙目空回不見人。
陰漫漫行 王安石
愁雲怒風相追逐，青山滅沒滄江覆。少留燈火就空床，更聽波濤圍野屋。憶昨踏雪度長安，夜宿木瘤還苦寒。誰云當春便妍暖，十日九八陰漫漫。
一日歸行 王安石
賤貧奔走食與衣，百日奔走一日歸。平生歡意苦不盡，正欲老大相因依。空房蕭瑟施繐帷，青燈半夜哭聲稀。音容想像今何處，地下相逢果是非。
汴水 王安石
汴水無情日夜流，不肯爲我少淹留。相逢故人昨夜去，不知今日到何州。州州人物不相似，處處蟬鳴令客愁。可憐南北意不就，二十起家今白頭。
陰山畫虎圖 王安石
陰山健兒鞭鞚急，走勢能追北風及。逶迤一虎出馬前，白羽橫穿更人立。回旗倒戟四邊動，抽矢當前放蹄入。爪牙蹭蹬不得施，磧上流丹看來濕。胡天朔漠殺氣高，煙雲萬里埋弓刀。穹廬無工可貌此，漢使自解丹青包。堂上絹素開欲裂，一見猶能動毛髮。低徊使我思古人，此地摶兵走戎羯。禽逃獸遁亦蕭然，豈若封疆今晏眠。契丹弋獵漢耕作，飛將自老南山邊，還能射虎隨少年。
杜甫畫像 王安石
吾觀少陵詩，爲與元氣侔。力能排天斡九地，壯顔毅色不可求。浩蕩八極中，生物豈不稠。醜妍巨細千萬殊，竟莫見以何雕鎪。惜哉命之窮，顛倒不見收。青衫老更斥，餓走半九州。瘦妻僵前子仆後，攘攘盜賊森戈矛。吟哦當此時，不廢朝廷憂。常願天子聖，大臣各伊周。寧令吾廬獨破受凍死，不忍四海寒颼颼。傷屯悼屈止一身，嗟時之人死所羞。所以見公像，再拜涕泗流。惟公之心古亦少，願起公死從之游。
吳長文新得顔公壞碑 王安石
魯公之書既絕倫，歲久更爲時所珍。荒壇壞冢朽崖屋，剝落風雨埋煨塵。斷碑數尺誰所得，點畫入紙完如新。延陵公子好事者，拓取持寄情相親。六書篆籀數變改，訓詁後世多失真。誰初妄鑿妍與醜，坐使學士勞骸筋。堂堂魯公勇且仁，出遇世難親經綸。揮毫卓犖又驚俗，豈亦以此誇常民。但疑技巧有天得，不必勉强方通神。詩歌甘棠美召伯，愛惜蔽芾由思人。時危忠誼常恨少，寶此勿復令埋堙。
答揚州劉原甫 王安石
少食苦不足，一官聊自謀。爲生晚更拙，懷祿尚遲留。黽勉詎有補，强顔包衆羞。謂我古人風，知君以相優。君實高世才，主恩正綢繆。哿矣哀此民，華簪寧易投。
寄岳州張使君 王安石
昔人寧飲建業水，共道不食武昌魚。公來建業每自如，亦復不厭武昌居。武昌山川今可想，綠水逶迤煙莽蒼。白鷗晴飛隨兩槳，岸薺茸茸映魚網。投老留連陌上塵，思公一語何由往。
送元厚之待制知福州 王安石
海隅山谷閒，人物最多處。平旦息相吹，連城黕如霧。閩王舊宮室，丹漆美無度。今爲大帥府，千里來赴愬。元侯文章翁，更以吏能著。峨峨中天閣，鳴玉新改步。銜詔出梨嶺，方爲遠人慕。旌旗滿流水，冠蓋東門駐。四坐共咨嗟，疑侯不當去。張仲稱孝友，樊侯正求助。名城雖云樂，行矣未宜遽。
悼四明杜醇 王安石
杜生四五十，孝友稱鄉里。隠約不外求，耕桑有妻子。藜杖牧鷄豚，筠筒釣魴鯉。歲時沽酒歸，亦不乏甘旨。天涯一杯飯，夙昔相逢喜。談辭足詩書，篇咏又清泚。都城問越客，安否常在耳。日月未渠央，如何棄予死。古風久凋零，好學少爲己。悲哉四明山，此士今已矣。
哭梅聖俞 王安石
詩行於世先春秋，國風變衰始柏舟。文辭感激多所憂，律呂尚可諧鳴球。先王澤竭士已偷，紛紛作者始可羞。其聲與節急以浮，真人當天施再流。篤生梅公應時求，頌歌文武功業優。經奇緯麗散九州，衆皆少銳老則不。翁獨辛苦不能休，惜無采者人名遒。貴人憐公青兩眸，吹噓可使高岑樓。坐令隠約不見收，空能乞錢助饙餾。疑此有物司諸幽，棲棲孔孟葬魯鄒。後始卓犖稱軻丘，聖賢與命相楯矛。勢欲强達誠無由，詩人况又多窮愁。李杜亦不爲公侯，公窺窮阨以身投。坎軻坐老當誰尤，吁嗟豈即非善謀。虎豹雖死皮終留，飄然載喪下陰溝。粉書軸幅懸無旒，高堂萬里哀白頭。東望使我商聲謳。
遊章義寺 王安石
九日章義寺，倦遊因解鑣。拂榻寄午夢，起尋北山椒。岑蔚鳥絕迹，悲鳴唯一蜩。歡言與僧期，於此共簞瓢。斬松八九根，窗壁具一朝。伏檻何所見，蒼蒼圍寂寥。巖谷寒更靜，水泉清不摇。安得有車馬，尚無漁與樵。神茂真觀復，心明衆塵消。陰嶺有嘉客，儻來不須招。
飯祈澤寺 王安石
駕言東南遊，午飯投僧館。山白梅蕊長，林黄柳芽短。笭箵沙際來，略彴桑閒斷。春映一川明，雪消千壑漫。魚隨竹影浮，鳥誤人聲散。翫物豈能留，干時吾自懶。
答瑞新十遠 王安石
遠水悠然碧，遠山天際蒼。中有山水人，寄我十遠章。我時在高樓，徙倚觀八荒。亦復有遠意，千載不相忘。
送文學士倅邛州 王安石
文翁出治蜀，蜀士始文章。司馬唱成都，嗣音得王揚。犖犖漢守孫，千秋起相望。操筆賦上林，脫巾選爲郎。擁書天祿閣，奇字校偏傍。忽乘駟馬車，牛酒過故鄉。時平無諭檄，不訪碧雞祥。問君行何爲，關隴正繁霜。中和助宣布，循吏綴前芳。豈特爲親榮，區區夸一方。
送宋中道倅洺州 王安石
漳水不灌鄴，不知幾何時。後世有史起，乃能爲可爲。余嘗憐洺民，{舃臼=血}鹵半不治。頗覺漳可引，但爲談者嗤。高議不同俗，功成人始思。夫子到官日，勿忘吾此詩。
送張公儀宰安豐 王安石
楚客來時雁爲伴，歸期祇待春冰泮。雁飛南北三兩回，回首湖山空夢亂。祕書一官聊自慰，安豐百里誰復嘆。揚鞭去去及芳時，壽酒千觴花爛熳。
送陳諤 王安石
有司昔者患不公，糊名謄書今故密。論才相若子獨棄，外物有命真難必。鄉閭孝友莫如子，我願卜鄰非一日。朱門奕奕行多慚，歸矣無爲惡蓬蓽。
送孫長倩歸輝州 王安石
溪澗得雨潦，奔溢不可航。江海收百川，浩浩誰能量。溪澗之日短，江海之日長。願生畜道德，江海以自方。
送喬執中秀才歸高郵 王安石
薄飯午不羹，空爐夜無炭。寥寥日避席，烈烈風欺幔。謂予勿惡此，何爲向子歎。長年客塵沙，無婦助親爨。寒暄慰白首，我弟纔將冠。邅迴歲又晚，想見淮湖漫。古人一日養，不以三公換。田園在戮力，且欲歸鋤灌。行矣子誠然，光陰未宜翫。負米力有餘，能無讀書伴。
雲山詩送正之 王安石
雲山參差碧相圍，溪水詰曲带城陴。溪窮壤斷至者誰，予獨與子相諧熙。山城之西鼓吹悲，水風蕭蕭不滿旗。子今去此來無時，予有不可誰予規。
和甫如京師微之置酒 王安石
季子將北征，貂裘解亭皋。使君擁鳴騶，出餞載酒醪。作詩寵行色，坐客多賢豪。信知大夫才，能賦在登高。陟峯憂未已，强歌反哀號。問言歸何時，逮此冬風饕。川塗良阻脩，箠轡慎所操。黄屋初啟聖，萬靈歸一陶。詢謀及疏賤，拔取皆時髦。往矣果有合，可辭州縣勞。
別孫莘老 王安石
逢原未熟我，已與子相知。自吾得逢原，知子更不疑。把手湖上舟，望子欲歸時。茫然乃分散，獨背東南馳。寥寥西城居，邂逅與子期。鷄鳴入省門，朱墨來紛披。含意不自得，强顔聊爾爲。會合常在夜，青燈照書詩。往往並衾語，至明不言疲。悤悤捨我去，使我當從誰。送子不出門，我身方羈縻。我心得自如，今與子相隨。隨子至湖上，逢原所嘗嬉。想見荷葉盡，北風卷寒漪。已懷今日愁，更念昔日悲。相逢亦何有，但有鏡中絲。
寄丁中允 王安石
人生九州閒，泛泛水中木。漂浮隨風波，邂逅得相觸。始我與夫子，得官同一州。相逢皆偶然，情義乃綢繆。我於人事疏，而子久矣修。磨礱以成我，德大不可酬。乖離今六年，念子未嘗休。豈不道相逢，但得頃刻留。歡喜不滿顔，長年抱離憂。古人有所思，千里駕車牛。如何咫尺間，而不與予遊。顧惜五斗米，無辜自拘囚。念彼磊落者，心顔兩慚羞。剡山碧榛榛，剡水日夜流。山行苦無巇，水淺亦可舟。使君子所善，來檄自可求。何時子來意，待子南山頭。
示平甫弟 王安石
汴渠西受崑崙水，五月奔湍射黄矢。高淮夜入忽倒流，碕岸相看欲生嘴。萬檣如山矻不動，嗟我仲子行亦止。自聞留連且一月，每得問訊猶千里。老工取河天上落，伏礫邅沙卷無底。土橋立馬望城東，數日知有相逢喜。牆隅返照媚槐穀，池面過雨蘇篁葦。欣然把手相與閑，所願此時無一詭。豈無他憂能老我，付與天地從今始。閉門爲謝載酒人，外慕紛紛吾已矣。
憶北山送勝上人 王安石
蒼藤翠木江南山，激激流水兩山間。山高水深魚鳥樂，車馬迹絕人長閑。雲埋樵聲隔葱蒨，月弄釣影臨潺湲。黄塵滿眼衣可濯，夢寐惆悵何時還。
相國寺啟同天節道場行香院觀戲者 王安石
侏優戲場中，一貴復一賤。心知本自同，所以無欣怨。
馬上轉韵 王安石
三月楊花迷眼白，四月柳條空老碧。年光如水儘東流，風物看看又到秋。人世百年能幾許，何須戚戚長辛苦。富貴功名自有時，簞瓢捽茹亦山雌。
乙巳九月登冶城作 王安石
欲望鍾山岑，因知冶城路。躋攀隠木杪，稍記曾遊處。紅沉渚上日，蒼起榛中霧。即事有哀傷，山川自如故。
過劉貢甫 王安石
去年約子遊山陂，今者仍爲大梁客。天旋日月不少留，稱意人閒寧易得。天明徑欲相就語，雲雪填城萬家白。冬風吹鬣馬更驕，一出何由問行迹。能言奇字世已少，終欲追攀豈辭劇。枕中鴻寶舊所傳，飲我寧辭酒或索。吾願與子同醉醒，顔狀雖殊心不隔。故知今有可憐人，回首紛紛斗筲窄。
估玉 王安石
潼關西山古藍田，有氣鬰鬰高拄天。雄虹雌霓相結纏，晝夜不散非雲煙。秦人挾斤上其巔，視氣所出深鑱鎸。得物盈尺方且堅，以斤試叩聲泠然。持歸市上求百錢，人皆疑嗟莫愛憐。大梁老估聞不眠，操金喜取走蹁躚。深藏牢包三十年，光怪鄰里驚相傳，欲獻天子無由緣。朝廷昨日鍾鼓縣，呼工琢圭寘神筵。玉材細瑣不中權，賈孫抱物詔使前。紅羅複疊帕紫氈，發視紺碧光屬聯。詔問與價當幾千，衆工讓口無敢先。嗟我豈識真與全。
信都公家白兔 王安石
水精爲宮玉爲田，姮娥縞衣洗朱鉛。宮中老兔非日浴，天使潔白宜嬋娟。揚鬚弭足桂樹間，桂花如霜亂後前。赤鴉相望窺不得，空疑兩瞳射日丹。東西跳梁自長久，天畢橫施亦何有。憑光下視罝網繁，衣褐紛紛漫回首。去年驚墮滁山雲，出入虛莽猶無群。奇毛難藏果亦得，千里今以窮歸君。空衢險幽不可返，食君庭除嗟亦窘。令予得爲此兔謀，豐草長林且遊衍。
車螯二首  其一 王安石
車螯肉甚美，由美得烹燔。殻以無味棄，棄之能久存。予嘗憐其肉，柔弱甘咀吞。又嘗怪其殻，有功不見論。醉客快一噉，散投牆壁根。寧能爲收拾，持用訊醫門。
車螯二首  其二 王安石
車螯肉之弱，恃殻保厥身。自非身有求，不敢微啟唇。尚恐擉者得，泥沙常埋堙。往往湯火間，身盡殻空存。維海錯萬物，口牙且咀吞。爾無如彼何，可畏寧獨人。無爲久自苦，含匿不暴陳。豁然從所如，游蕩四海滣。清波濯其汙，白日曬其昏。死生或有在，豈遽得烹燔。
與平甫同賦槐 王安石
冰雪泊楚岸，萬株同飄零。春風都城居，初見葉青青。歲行如車輪，蔭翳忽滿庭。秋子今在眼，何時動江舲。
甘棠梨 王安石
甘棠詩所歌，自足誇衆果。愛其凌秋霜，萬玉懸磊砢。園夫盛採摘，市賈爭包裹。車輸動盈箱，舟載輒連柁。朝分不知數，暮在知幾顆。但使甘有餘，何傷小而橢。主人捐千金，飣餖留四坐。柑椑與橙栗，在口亦云可。都城紛華地，內熱易生火。問客當此時，蠲煩孰如我。
獨山梅花 王安石
獨山梅花何所似，半開半謝荆棘中。美人零落依草木，志士憔悴守蒿蓬。亭亭孤艷带寒日，漠漠遠香隨野風。移栽不得根欲老，回首上林顔色空。
同昌叔賦雁奴 王安石
雁雁無定棲，隨陽以南北。嗟哉此爲奴，至性能懇惻。人將伺其殆，奴輒告之亟。舉群寤而飛，機巧無所得。夜或以火取，奴鳴火因匿。頻驚莫我捕，顧謂奴不直。嗷嗷身百憂，泯泯衆一息。相隨入矰繳，豈不聽者惑。偷安與受紿，自古有亡國。君看雁奴篇，禍福甚明白。
老樹 王安石
去年北風吹瓦裂，牆頭老樹凍欲折。蒼葉蔽屈忽扶疏，野禽從此相與居。禽鳴無時不可數，雌雄各自應律呂。我床撥書當午眠，能驚我眠聒我語。古詩鳥鳴山更幽，我念不若鳴聲收。但憂此物一朝去，狂風還來欺老樹。
賦棗 王安石
種桃昔所傳，種棗予所欲。在實爲美果，論材又良木。餘甘入鄰家，尚得饞婦逐。况余秋盤中，快噉取饜足。風包墮朱繒，日顆皺紅玉。贄享古已然，豳詩自宜錄。{糹丐}懷青齊間，萬樹蔭平陸。誰云食之昏，匿知乃成俗。廣庭觴聖壽，以此參肴蔌。願比赤心投，皇明儻予燭。
飛雁 王安石
雁飛冥冥時下泊，稻粱雖少江湖樂。人生何必慕輕肥，辛苦將身到沙漠。漢時蘇武與張騫，萬里生還值偶然。丈夫許國當如此，男子辭親亦可憐。
寓言九首  其一 王安石
詵詵古之士，出必見禮樂。群游與群飲，仁義待揚搉。心疲歌舞荒，耳聒米鹽濁。所以後世賢，絕俗乃爲學。
寓言九首  其二 王安石
不得君子居，而與小人游。疵瑕不相摩，况乃禍釁稠。高語不敢出，鄙辭强顔酬。始云避世患，自覺日已偷。如傅一齊人，以萬楚人咻。云復學齊言，定復不可求。仁義多在野，欲從苦淹留。不悲道難行，所悲累身修。
寓言九首  其三 王安石
周公歌七月，耕稼乃王術。宣王追祖宗，考牧與宮室。甘棠能聽訟，召伯聖人匹。後生論常高，於世復何實。
寓言九首  其四 王安石
婚喪孰不供，貸錢免爾縈。耕收孰不給，傾粟助之生。物贏我收之，物窘出使營。後世不務此，區區挫兼并。
寓言九首  其五 王安石
貞觀業萬世，經營豈非艱。其子一摇之，宗廟靈幾殫。開元始聰明，一眚奔岷山。功高後毀易，德薄人存難。
寓言九首  其六 王安石
言失於須臾，百世不可除。行失几席間，惡名滿八區。百年養不足，一日毀有餘。諒彼耻不仁，戒哉惟厥初。
寓言九首  其七 王安石
鐘鼓非樂本，本末猶相因。仁聲入人深，孟子言之醇。如何貞觀君，從古同隋陳。風俗不粹美，惜哉世無臣。
寓言九首  其八 王安石
遊鯨厭海濁，出戲清江湄。風濤助翻騰，網罟不敢窺。失身洲渚間，螻蟻乘其機。物大苦易窮，一窮無所歸。
寓言九首  其九 王安石
猛虎卧草間，群鳥從噪之。萬物忌强梁，寧獨以其私。虎終機械得，鳥亦彈丸隨。山鷄不忤物，默與鳳凰期。
舟中讀書 王安石
冉冉木葉下，蕭蕭山水秋。浮雲带田野，落日抱汀洲。歸卧無與語，出門何所求。未能忘感慨，聊以古人謀。
和王樂道讀進士試卷 王安石
文章始隋唐，進取歸一律。安知鴻都事，竟用程人物。變今嗟未能，於己空自咄。流波亦已漫，高論常見屈。故令俶儻士，往往棄堙鬰。皋陶敘九德，固有知人術。聖世欲爾爲，徐觀異人出。
自訟 王安石
孔子見南子，子路爲不怡。欲從公山氏，勃鬰見色辭。道如天之蒼，萬物不能緇。弟子尚不信，况余乏才資。明知古人仁，語默各有時。苟出不自慎，果爲聽者疑。白圭尚有磨，駟馬猶能追。一言成不智，雖悔欲何爲。
彼狂 王安石
上古杳默無人聲，日月不忒山川平。人與鳥獸相隨行，祖孫一死十百生。萬物不給乃相兵，伏羲畫法作後程。漁蟲獵獸寬群爭，勢不得已當經營。非以示世爲聰明，方分類別物有名。夸賢尚功列耻榮，蠱僞日巧雕元精。至言一出衆輒驚，上智閉匿不敢成。因時就俗救刖黥，惜哉彼狂以文鳴。强取色樂要聾盲，震蕩沈濁終無清。詼詭徒亂聖人氓，豈若泯默死蠶耕。
衆人 王安石
衆人紛紛何足競，是非吾喜非吾病。頌聲交作莽豈賢，四國流言旦猶聖。唯聖人能輕重人，不能銖兩爲千鈞。乃知輕重不在彼，要之美惡由吾身。
寄題郢州白雪樓 王安石
折楊黄華笑者多，陽春白雪和者少。知音四海無幾人，况乃區區郢中小。千載相傳始欲慕，一時獨唱誰能曉。古心以此分冥冥，俚耳至今徒擾擾。朱樓碧瓦何年有，榱桷連空欲驚矯。郢人爛漫醉浮雲，郢女參差躡飛鳥。丘墟餘響難再得，欄檻茲名復誰表。我來欲歌聲更吞，石城寒江暮雲繞。
聖俞爲狄梁公孫作詩要予同作 王安石
虎豹不食子，鴟梟不乘雄。人惡甚鳥獸，吾能與成功。愛有以計留，去有勢不容。吾謀適合意，幾亦齒奸鋒。時恩淪九泉，褒取異代忠。堂堂社稷臣，近世孰如公。空使苗裔孫，稱揚得詩翁。一讀亦使我，慨然想餘風。
蒙亭 王安石
隠者委所逢，在物無不足。山林與城市，語道歸一轂。詩人論巨細，此指尚局束。頗知區區者，自屏忍所欲。孰識古之人，超然遺耳目。豈於喧與靜，趣舍有偏獨。命亭今何爲，似乃畏驚俗。至意不標揭，小名聊自屬。夏風簷楹寒，冬雪窗戶燠。春樊亂梅柳，秋徑深松菊。壺觴日笑傲，裙屣相追逐。此樂已難言，持琴作新曲。
和王樂道烘蝨 王安石
秋暑汗流如炙輠，敝衣濕蒸塵垢涴。施施衆蝨當此時，擇肉甘於虎狼餓。咀嚙侵膚未云已，爬搔次骨終無那。時時對客輒自捫，千百所除纔幾箇。皮毛得氣强復活，爪甲流丹真暫破。未能湯沐取一空，且以火攻令少挫。踞爐熾炭已不暇，對竈張衣誠未過。飄零乍若蛾赴燈，驚擾端如蟻旋磨。欲毆百惡死焦灼，肯貸一凶生棄播。已觀細黠無所容，未放老奸終不墮。然臍郿塢患溢世，焚寶鹿臺身易貨。冢中燎入化秦屍，池上焮隨遷莽坐。彼皆勢極就煙埃，况汝命輕侔涕唾。逃藏壞絮尚欲索，埋沒死灰誰復課。熏心得禍爾莫悔，爛額收功吾可賀。猶殘衆蟣恨未除，自計寧能久安卧。
和聖俞農具詩十五首 田廬 王安石
田父結田廬，聊容一身息。呼兒取茅竹，不借鄉人力。起行廬旁朝，歸卧廬下夕。悠悠各有願，勿笑田廬窄。
和聖俞農具詩十五首 樵斧 王安石
百金聚一冶，所賦以所遭。此豈異莫耶，奈何獨當樵。朝出在人手，暮歸在人腰。用捨各有時，此日兩無邀。
和聖俞農具詩十五首 耕牛 王安石
朝耕草茫茫，暮耕水潏潏。朝耕及露下，暮耕連月出。自無一毛利，主有千箱實。睆彼天上星，空名豈余匹。
和聖俞農具詩十五首 水車 王安石
取車當要津，膏潤及遠野。與天常斡旋，如雨自潀瀉。置心亦何有，在物偶相假。此理乃可言，安得圓機者。
和聖俞農具詩十五首 牧笛 王安石
綠草無端倪，牛羊在平地。芊綿杳靄間，落日一橫吹。超遥送逸響，澶漫寫真意。豈比賣餳人，吹簫販童稚。
和聖俞農具詩十五首 颺扇 王安石
精良止如留，疏惡去如擯。如擯非爾憎，如留豈吾吝。無心以擇物，誰喜亦誰慍。翁乎勤簸颺，可使糠粃盡。
和聖俞農具詩十五首 田漏 王安石
占星昏曉中，寒暑已不疑。田家更置漏，寸晷亦欲知。汗與水俱滴，身隨陰屢移。誰當哀此勞，往往奪其時。
和聖俞農具詩十五首 牛衣 王安石
百獸冬自暖，獨牛非氄毛。無衣與卒歲，坐恐得空牢。主人覆護恩，豈啻一綈袍。問爾何以報，離離滿東皋。
和聖俞農具詩十五首 耬種 王安石
富家種論石，貧家種論斗。富貧同一時，傾瀉應心手。行看萬壟空，坐使千箱有。利物博如此，何慚在牛後。
和聖俞農具詩十五首 耒耜 王安石
耒耜見於易，聖人取風雷。不有仁智兼，利端誰與開。神農后稷死，般爾相尋來。山林盡百巧，揉斲無良材。
和聖俞農具詩十五首 錢鎛 王安石
於易見耒耜，於詩聞錢鎛。百工聖人爲，此最功不薄。欲收禾黍善，先去蒿萊惡。願同欹器悟，更使臣工作。
和聖俞農具詩十五首 耰耡 王安石
鍛金以爲曲，揉木以爲直。直曲相後先，心手始兩得。秦人望屋食，以此當金革。君勿易耰耡，耰耡勝鋒鏑。
和聖俞農具詩十五首 襏襫 王安石
采采霜露下，披披煙雨中。蒲茅以爲友，短褐相與同。勿妒市門人，綺紈被奴僮。當慚邊城戍，擐甲徂春冬。
和聖俞農具詩十五首 臺笠 王安石
耕有春雨濡，耘有秋陽暴。二物應時須，九州同我服。欲爲生少慕，得此自云足。君思周伯陽，所願豈華轂。
和聖俞農具詩十五首 耘鼓 王安石
逢逢戲場聲，壤壤戰時伍。日落未云休，田家亦良苦。問兒今壟上，聽此何莽鹵。昨日應官繇，州前看歌舞。
次韵酬微之贈池紙并詩 王安石
微之出守秋浦時，椎冰看擣萬穀皮。波工龜手咤今樣，魚網肯數荆州池。霜紈奪色賈不售，虹玉喪氣山無輝。方船穩載獻天子，善價徐取供吾私。十年零落尚百一，持以贈我隨清詩。君寧久寄金穀地，方執賜筆磨坳螭。當留此物朝上國，日侍帝側書新儀。不然名山副史本，褒拔元凱誅窮奇。咨予文章非世用，畫鏤空爾靡冰脂。揮毫才足記姓字，竊學又恥從師宜。匆匆點汙亦何忍，嘉貺但覺難爲辭。篇終有意責趙璧，窮國恐誤連城歸。傾囊倒篋聊一報，安敢坐以秦爲雌。
酬沖卿月晦夜有感 王安石
夜雲不見天，况乃星與月。蕭蕭暗塵走，坎坎寒更發。樓歌客尚飲，酩酊不畏雪。巷哭復有人，鄰風送幽咽。紛然各所遇，悲喜孰優劣。君方感莊周，浩蕩擺羈絏。歸來亦置酒，玉指調絃撥。獨我坐無爲，青燈對明滅。
送子思兄參惠州軍 王安石
沄沄曲江水，天借九秋色。樓臺飛半空，秀氣盤韶石。載酒填里閭，吹花換朝夕。笙簫震河漢，錦繡爛冠幘。地靈瘴癘絕，人物傾南極。先朝有名臣，卧理訟隨息。稍稍延諸生，談笑與賓客。子來適妙年，謁入交履舄。寂寥九齡後，此獨望一國。虞翻禮丁覽，韓愈俟趙德。孤岸鎮頹波，俗流未易識。我方文葆中，旋逐旌旗蹟。去思今豈忘，耳目熟遺迹。吏含殷勤言，俛仰問乖隔。當時府中兒，侵尋鬢邊白。下帷雖著書，不捄寒饑迫。謂宜門闌士，宦路久烜赫。奈何猶差池，更捧丞掾檄。驥摧千里蹄，鵬墮九霄翮。人生無巧愚，天運有通塞。試觀馳騁人，意氣宇宙窄。榮華去路塵，謗辱與山積。優游祿仕間，較計誰失得。送君强成歌，陟岵翻感激。
送董伯懿歸吉州 王安石
我來以喪歸，君至因謫徙。蒼黄憂患中，邂逅遇於此。去年服初除，聽赦相助喜。看君數歸月，但屈兩三指。茫然冬更秋，一笑非願始。籃輿楊柳下，明月芙蕖水。僮饑屢闚門，客罷方隠几。是非評衆詩，成敗斷前史。時時對奕石，漫浪爭生死。送迎皆幅巾，設食但陳米。亦曾戲篇章，揮翰疾蒿矢。君豪才有餘，我老憊先止。東城景陽陌，南望長干紫。欲斸三畝蔬，於焉寄殘齒。經過許後日，唱和猶在耳。新恩忽捨我，欣悵生彼己。江湖北風帆，捩柂即千里。相逢知何時，莫惜縑與紙。
八月十九日試院夢沖卿 王安石
空庭得秋長漫漫，寒露入幕愁衣單。喧喧人語已成市，白日未到扶桑間。永懷所好却成夢，玉色彷彿開心顔。逆知後應不復隔，談笑明月相與閒。
平甫歸飲 王安石
無田士相弔，亦以廢燕樂。我官雖在朝，得飲乃不數。詩書向牆戶，賓至無杯杓。空取上古言，酬之等糟粕。有如揚子雲，歲晚天祿閣。但無載酒人，識字真未博。叔兮歸自東，一笑堂上酌。緒餘不及客，兒女聊相酢。高談非世歡，自慰亦不惡。寄言繁華子，此趣由來各。
答陳正叔 王安石
天馬志萬里，駕鹽不如閑。壯士困局束，不如棄之完。利行有阨轍，勢涉無恬瀾。明明千年羞，促促一日歡。孰肯避此世，引身取平寬。超然子有意，爲我歌考槃。予方慕孔氏，委吏久盤桓。得失未云殊，聊各趨所安。
過食新城藕 王安石
他年過食新城藕，枕藉船中載親友。今年却到經行處，獨坐昏煙對舞柳。甘酸向口無所適，牢落盤餐與樽酒。冰房玉節漫自好，欲御還休涕垂手。曾參宦學居常近，陽城離別初不久。人間此願兩未能，西風落日空迴首。
明州錢君倚衆樂亭 王安石
使君幕府開東部，名高海曲人知慕。艤船談笑政即成，洗滌山川作嘉趣。平泉浩蕩銀河注，想見明星弄機杼。載沙築成天上路，投虹爲橋取孤嶼。掃除荆棘水中央，碧瓦朱甍隨指顧。春風滿城金版舫，來看置酒新亭上。百女吹笙綵鳳悲，一夫伐鼓靈鼉壯。安期羨門相與遊，方丈蓬萊不更求。酒酣忽跨鯨魚去，陳迹空令此地留。
愛日 王安石
雁生陰沙春，冬息陽海澨。冥冥取南北，豈以食爲累。咨予愁病軀，朴鄙人所戲。無才治時難，量力當自棄。豈知塞上霜，飄然亦何事。高堂已白髮，愛日負明義。悲風吹平原，秣馬聊一愒。含懷孰與語，仰屋思嘆喟。孟母知身從，萊妻恥人制。一肉儻易謀，萬鍾非得計。
答裴煜道中見寄 王安石
君遊苦數歸苦晚，一驛險有千里遠。知君陟降旦暮間，馬力不勁厭長坂。雨脚墜地花枝低，風頭入溪蒲葉偃。此處登臨不奈愁，瓊樹森森遮疊巘。
餘寒 王安石
餘寒駕春風，入我征衣裳。捫鬢只得凍，蔽面尚疑創。士耳恐猶墜，馬毛欲吹僵。牢持有失箸，疾飲無留湯。曈曈扶桑日，出有萬里光。可憐當此時，不濕地上霜。冥冥鴻雁飛，北望去成行。誰言有百鳥，此鳥知陰陽。豈時有必至，前識聖所臧。把酒謝高翰，我知思故鄉。
孤城 王安石
孤城回望距幾何，記得好處常經過。最思東山煙樹色，更憶南湖秋水波。百年顛倒如夢寐，萬事乖隔徒悲歌。應須飲酒不復道，今夜江頭明月多。
和微之藥名勸酒 王安石
赤車使者錦帳郎，從客珂馬留閑坊。紫芝眉宇傾一坐，笑語但聞雞舌香。藥名勸酒詩實好，陟釐爲我書數行。真珠的皪鳴槽床，金罌琥珀正可嘗。史君子細看流光，莫惜覓醉衣淋浪。獨醒至死誠可傷，歡華易盡悲酸早，人間沒藥能醫老。寄言歌管衆少年，趁取烏頭未白前。
客至當飲酒二首  其一 王安石
結屋在牆陰，閉門讀詩書。懷我平生友，山水異秦吳。杖藜出柴荆，豈無馬與車。窮通適異趣，談笑不相愉。豈復求古人，浩蕩與之俱。客至當飲酒，日月無根株。
客至當飲酒二首  其二 王安石
天提兩輪光，環我屋角走。自從紅顔時，照我至白首。纍纍地上土，往往平生友。少年所種樹，磥砢行復朽。古人有真意，獨在無好醜。冥冥誰與論，客至當飲酒。
乙未冬婦子病至春不已 王安石
天旋無窮走日月，青髮能禁幾回首。兒呻婦嘆冬復春，强欲笑歌難發口。黄卷幽尋非貴嗜，藜床穩卧雖貧有。二物長乖亦可憐，一生所得猶多苟。
强起 王安石
寒堂耿不寐，轆轆聞車聲。不知誰家兒，先我霜上行。歎息夜未央，遽呼置前楹。推枕欲强起，問知星正明。昧旦聖所勉，齊詩有雞鳴。嗟予以竊食，更覺負平生。
飲裴侯家 王安石
裴侯飲我日向中，四坐賓客顔皆紅。掃除高館邀我入，自出糶麥憐民窮。天邊眼力破萬里，桑麻冥冥山四起。野心探尋殊未已，更欲湔衣北城水。忽見碧樹櫻桃懸，下馬恣食不論錢。赤星磊落入我眼，恐是半醉遊青天。裴侯方坐塵沙裏，役身救物當如此。我曹偶脫簿領閒，何忍愛惜一日閑。且歸拂席飽眠睡，明日更看滁南山。
送謝師宰赴任楚州  其一 王安石
珠玉不自貴，故爲人所憐。賢愚亦如此，好惡有自然。聞子欲東南，使我抱幽悁。炎風沙土中，甘與子留連。大梁非無客，跪起廢食眠。相看獨不厭，以此知子賢。衰氣已難强，壯心方少年。才高豈易得，勗子在雕鎸。
送謝師宰赴任楚州  其二 王安石
崑崙一支流向東，七月八月船如風。愛君少壯此行樂，恨我留連成老翁。神頭兩岸水無窮，伏檻荷花滿地紅。當時不得君携手，今日山川在眼中。
次韵遊山門寺望文脊山 王安石
宣城百山間，文脊尤奇峰。拔出飛鳥上，圖畫難爲容。聞昔有幽人，捫蘿追赤松。遺形此古室，孤坐鹿裘重。人去邈不反，洞壑空藏龍。側行蒼崖煙，俯仰求靈蹤。遊者如可得，甘棄萬戶封。安能久塵土，傾倒相迎逢。
車螯 王安石
海於天地間，萬物無不容。車螯亦其一，埋沒沙水中。獨取常苦易，衛生乏明聰。機緘誰使然，含蓄略相同。坐欲腸胃得，要令湯火攻。置之先生盤，噉客爲一空。蠻夏怪四坐，不論殻之功。狼籍堆左右，棄置任兒童。何當强收拾，持問大醫工。
疥 王安石
浮陽燥欲出，陰濕與之戰。燥濕相留連，蟲出乃投間。搔膚血至股，解衣燎鑪炭。方其愜心時，更自無可患。呼醫急治之，莫惜千金散。有樂即有苦，愜心非所願。
和平甫舟中望九華山二首  其一 王安石
楚越千萬山，雄奇此山兼。盤根雖巨壯，其末乃脩纖。去縣尚百里，側身勇前瞻。蕭條煙嵐上，縹緲浮青尖。徐行稍復逼，所矚亦已添。精神去亹亹，氣象來漸漸。卸席取近岸，移船傍蒼蒹。窺觀坐窮晡，未覺晷刻淹。江空萬物息，四面波瀾恬。峨然九女鬟，爭出一鏡匳。卧送秋月沒，起看朝陽暹。遊氛蕩無餘，瑣細得盡覘。陵空翠纛直，照影寒鋩銛。冢木立紺髮，崖林張紫髯。變態生倏忽，雖神詎能占。當留老吾身，少駐誰云饜。惜哉秦漢君，黄屋上衡灊。等之事嬉遊，捨此何其廉。我疑二后荒，神物久已厭。埋藏在雲霧，不欲登昏憸。又疑避褒封，蔽匿以爲謙。或是古史書，脫落簡與籤。當時備巡遊，今不在緗縑。終南秦之望，泰山魯所詹。天王與秩祭，俎豆羅醯鹽。苟能澤下民，維此遠亦沾。方今東南旱，土脈燥不黏。尚無膚寸功，豈免竊食嫌。神莽吾難知，士病吾能砭。文章巧傅會，智術工飛箝。薦寶互珪璧，論材自楩柟。苟以飾婦妾，謬云活蒼黔。豈如幽人樂，茲山謝閭閻。穴石作戶牖，垂泉當門簾。尋奇出後徑，覽勝倚前簷。超然往不返，舉世徒呫呫。高興寄日月，千秋伴烏蟾。遐追商洛翁，秦火不能炎。近慕楚穆生，竟脫楚人鉗。吾意竊所尚，人謀諒難僉。
和平甫舟中望九華山二首  其二 王安石
誰謂九華遠，吾身未嘗詹。唱篇每起予，予口安能箝。憶在秋浦北，空江上新蟾。光潔寫一鏡，迴環兩堤奩。露坐引衣襋，風行欹帽檐。維舟當此時，巨細得盡瞻。試嘗論大略，次乃述微纖。此山廣以深，包畜萬物兼。噓雲吐霧雨，生育靡不漸。巍然如九皇，德澤四海沾。此山相後先，各出群峰尖。毅然如九官，羅立在堂廉。挺身百辟上，附麗無奸憸。此山高且寒，五月不覺炎。草樹萋已綠，冰霜尚涵淹。頹然如九老，白髮連蒼髯。此山當無雲，秀色鬰以添。姹然如九女，靚飾出重簾。珮環與巾裙，紺玉青紈縑。遠之妍西施，近或醜無鹽。變態不可窮，詩者徒呫呫。我初勇一往，役世難安恬。浪荒不走職，民瘼當誰砭。乖離今數旬，夢想欲窺覘。自期得所如，何啻釋囚鉗。念昔太白巔，下視海日暹。朅來天柱遊，屐齒尚苔黏。猶之健飲食，屢饗亦云饜。胡爲慕攀踏，已憊且不嫌。豈其仁智心，山水固所潛。男兒有所學，進退不在占。功名苟不諧，廊廟等閭閻。况乃掄椽杙，其誰辨楩柟。歸歟巖崖居，料理带與籤。得石坐兀兀，逢泉飲厭厭。取舍斷在獨，豈必詢謀僉。子語實慰我，寧殊邑中黔。玉枝將在山，當倚以葭蒹。詩力我已屈，鋒鋩子猶銛。扶傷更一戰，語汝其無謙。
和中甫兄春日有感 王安石
雪釋沙輕馬蹄疾，北城可遊今暇日。濺濺溪谷水亂流，漠漠郊原草爭出。嬌梅過雨吹爛熳，幽鳥迎陽語啾唧。分香欲滿錦樹園，剪綵休開寶刀室。胡爲我輩坐自苦，不念茲時去如失。飽聞高徑動車輪，甘卧空堂守經帙。淮蝗蔽天農久餓，越卒圍城盜少逸。至尊深拱罷簫韶，元老相看進刀筆。春風生物尚有意，壯士憂民豈無術。不成歡醉但悲歌，回首功名古難必。
信陵坊有籠山樂官 王安石
萬里山林姿，羽毛何璀璀。鳴聲應律呂，唯有知者愛。都門市井兒，誰翫汝文采。應須鎖樊籠，勿受丸矰害。
收鹽 王安石
州家飛符來比櫛，海中收鹽今復密。窮囚破屋正嗟欷，吏兵操舟去復出。海中諸島古不毛，島夷爲生今獨勞。不煎海水餓死耳，誰肯坐守無亡逃。爾來賊盜往往有，劫殺賈客沈其艘。一民之生重天下，君子忍與爭秋毫。
省兵 王安石
有客語省兵，兵省非所先。方今將不擇，獨以兵乘邊。前攻已破散，後距方完堅。以衆亢彼寡，雖危猶幸全。將既非其才，議又不得專。兵少敗孰繼，胡來飲秦川。萬一雖不爾，省兵當何緣。驕惰習已久，去歸豈能田。不田亦不桑，衣食猶兵然。省兵豈無時，施置有後前。王功所由起，古有七月篇。百官勤儉慈，勞者已息肩。游民慕草野，歲熟不在天。擇將付以職，省兵果有年。
發廩 王安石
先王有經制，頒賫上所行。後世不復古，貧窮主兼并。非民獨如此，爲國頼以成。築臺尊寡婦，入粟至公卿。我嘗不忍此，願見井地平。大意苦未就，小官苟營營。三年佐荒州，市有棄餓嬰。駕言發富藏，云以救鰥惸。崎嶇山谷間，百室無一盈。鄉豪已云然，罷弱安可生。茲地昔豐實，土沃人良耕。他州或呰窳，貧富不難評。豳詩出周公，根本詎宜輕。願書七月篇，一寤上聰明。
感事 王安石
賤子昔在野，心哀此黔首。豐年不飽食，水旱尚何有。雖無剽盜起，萬一且不久。特愁吏之爲，十室災八九。原田敗粟麥，欲訴嗟無賕。間關幸見省，笞扑隨其後。況是交冬春，老弱就僵仆。州家閉倉庾，縣吏鞭租負。鄉鄰銖兩徵，坐逮空南畝。取貲官一毫，奸桀已云富。彼昏方怡然，自謂民父母。朅來佐荒郡，懔懔常慚疚。昔之心所哀，今也執其咎。乘田聖所勉，况乃余之陋。內訟敢不勤，同憂在僚友。
美玉 王安石
美玉小瑕疵，國工猶珍之。大賢小玷缺，良交豈其絕。小缺可以補，小瑕可以磨。不補亦不磨，人爲奈爾何。
寄曾子固 王安石
吾少莫與合，愛我君爲最。君名高山嶽，嵑𡾹嵩與泰。低心收憃友，似不讓塵𡏖。又如滄江水，不逆溝畎澮。君身揭日月，遇輒破氛靄。我材特窮空，無用補倉廥。謂宜從君久，垢污得洮汰。人生不可必，所願每顛沛。乖離五年餘，牢落千里外。投身落俗穽，薄宦自鉗釱。平居每自守，高論從誰丐。摇摇西南心，夢想與君會。思君挾奇璞，願售無良儈。窮閻抱幽憂，凶禍費禳禬。州窮吉士少，誰可婿諸妹。仍聞病連月，醫藥誰可頼。家貧奉養狹，誰與通貨貝。詩人刺曹公，賢者荷戈祋。奈何遭平時，德澤盛汪濊。鸞鳳鳴且下，萬羽來翽翽。呦呦林間鹿，爭出噬苹藾。乃令高世士，動輒遭狼狽。人事既難了，天理尤茫昧。聖賢多如此，自古云無奈。周人貴婦女，扁鵲名醫滯。今世無常勢，趨舍唯利害。而君信斯道，不閔身窮泰。棄捐人間樂，濯耳受天籟。諒知安肥甘，未肯顧糠糩。龍螭雖蟠屈，不慕蛇蟬蛻。令人重感奮，意勇忘身蕞。何由日親灸，病體同砭艾。功名未云合，歲月尤須愒。懷思切劘效，中夜淚霶霈。君嘗許過我，早晚治車軑。山溪雖峻惡，高眺發蒙{目市}。峰巒碧參差，木樹青晻藹。桐江路尤駛，飛槳下鳴瀨。魚村指暮火，酒舍瞻晨旆。清醪足消憂，玉鯽行可膾。行行願無留，日夕佇傾蓋。會將見顔色，不復謀蓍蔡。延陵古君子，議樂耻言鄶。細事豈足論，故欲論其大。披披發鞬櫜，懔懔見戈銳。探深犯嚴壁，破惑翻强旝。離行步荃蘭，偶坐陰松檜。宵床連衾幬，晝食共粗糲。茲歡何時合，清瘦見衣带。作詩寄微誠，誠語無綵繪。
同杜史君飲城南 王安石
山公遊何處，白馬鳴翩翩。檀欒十畝碧，五月浮寒烟。留客聽其間，風吹江海縣。出樽不見日，竹外空青天。焚蠟助月出，酒光發金船。狂客惜不去，醉翁舞回旋。何必吹簫人，玉枝自嬋娟。歸路借紅燭，雨星低馬前。
有感 王安石
憶昔與胡子，戲娛西城幽。放斥僕與馬，獨身步田疇。牛豎歌我旁，聽之爲久留。一接田父語，嘆之勝王侯。追逐恨不恣，暮歸輒懷愁。顧常輕千乘，只願足一丘。子時怪我少，好此寂寞遊。笙簧不入耳，又不甘醪羞。那知抱孤傷，罷頓不能遒。世味已鮮少，但餘野心稠。乖離今十年，班髮滿我頭。昔興亦略盡，食眠常百憂。每逢佳山水，欲往輒復休。方壯遂如此，况乃高春秋。
送孫叔康赴御史府 王安石
古人喜經綸，萬事慚强聒。時來上青冥，俯仰但一節。危言回丘山，聲利盡毫末。由來治亂體，宿昔心已達。肯隨俗好惡，議論輕自决。遺風何寥寥，夢寐待豪傑。天書下東南，趣召赴嚴闕。長材晦朝倫，高行隠家闥。新除酬問望，宿藴行施設。念吾非忘形，此理未易說。
別馬秘丞 王安石
伯夷惡一世，季也皆鄉人。吾嘗論夫子，有似季之倫。人情路萬殊，近世頗荆榛。唯君遊其間，坦坦得所循。意君誠愷悌，慕向從宿昔。奈何初相歡，鷁首已云北。莓莓郊原青，漠漠風雨黑。冠蓋滿津亭，君今去何適。
到郡與同官飲 王安石
瀉碧沄沄橫带郭，浮蒼靄靄遥連閣。草木猶疑夏鬰葱，風雲已見秋蕭索。荒歌野舞同醉醒，水果山肴互酬酢。自嫌多病少歡顔，獨負嘉賓此時樂。
自舒州追送朱氏女弟憩獨山館宿木瘤僧舍明日度長安嶺至皖口 王安石
晨霜踐河梁，落日憩亭皋。念彼千里行，惻惻我心勞。攬轡上層岡，下臨百仞濠。寒流咽欲絕，魚鼈久已逃。暮行苦邅迴，細路隠蓬蒿。驚麏出馬前，鳥駭亡其曹。投僧避夜雨，古檠昏無膏。山木鳴四壁，疑身在波濤。平明長安嶺，飛雪忽滿袍。天低浮雲深，更覺所向高。
招同官遊東園 王安石
青青石上蘗，霜至亦已凋。冉冉水中蒲，爾生信無聊。感此歲云晚，欲歡念誰邀。嘉我二三子，爲回東城鑣。幽菊尚可泛，取魚繫榆條。毋爲百年憂，一日以逍遥。
九日隨家人遊東山遂遊東園 王安石
暑往詎幾時，凉歸亦云暫。相隨東山樂，及此身無憾。聊回清池柂，更伏荒城檻。采采黄金花，持杯爲君泛。
秋懷 王安石
城南平野寒多露，窗壁含風秋氣度。鄰桑槭槭已欲空，悲蟲啾啾促機杼。柴門半掩掃鳥迹，獨抱殘編與神遇。韓公既去豈能追，孟子有來還不拒。
既別羊王二君與同官會飲于城南因成一篇追寄 王安石
赤車使者白頭翁，當歸入見天門冬。與山久別悲匆匆，澤瀉半天河漢空。羊王不留行薄晚，酒肉從容追路遠。臨流黄昏席未卷，玉壺倒盡黄金盞。羅列當辭更繾綣，預知子不空青眼。嚴徐長卿誤推挽，老年揮翰天子苑。送車陸續隨子返，坐聽城鷄腸宛轉。
試茗泉 王安石
此泉地何偏，陸羽曾未閱。坻沙光散射，竇乳甘潛洩。靈山不可見，嘉草何由啜。但有夢中人，相隨掬明月。
躍馬泉 王安石
古水縮蛟螭，憎山欲隳突。山祇來伐之，半嶺跳齧膝。玉珂鳴塞空，組練光照日。崩騰赴不測，一陷常萬匹。神戰異人間，千秋爲儵忽。泉旁往來客，夜寄幽人室。但聽鳴蕭蕭，何由見神物。
白紵山 王安石
白紵衆山頂，江湖所縈带。浮雲卷晴明，可見九州外。肩輿上寒空，置酒故人會。峰巒張錦繡，草木吹竽籟。登臨信地險，俯仰知天大。留歡薄日晚，起視飛鳥背。殘年苦局束，往事嗟摧壞。歌舞不可求，桓公井空在。
七星硯 王安石
余聞星墮地，往往化爲石。石上有七星，此理余莫測。持來當白日，光彩不爲匿。恍如起鴻蒙，俛仰帝垣側。當由偶然似，見取參筆墨。豪心蕩珍異，樂以萬金得。南工始爲僞，傅合巧無隙。亦時疑世人，故自有能識。
九鼎 王安石
禹行掘山走百谷，蛟龍竄藏魑魅伏。心誌幽妖尚覬隙，以金鑄鼎空九牧。冶雲赤天漲爲黑，韛風餘吹山拔木。鼎成聚觀變怪索，夜人行歌鬼晝哭。功施元元後無極，三姓衛守相傳屬。弱周無人有宜出，沈之九幽拆地軸。始皇區區求不得，坐令神奸窺邑屋。
九井 王安石
沿崖涉澗三十里，高下犖確無人耕。捫蘿挽蔦到山趾，仰見吹瀉何崢嶸。餘聲投林欲風雨，末勢卷土猶溪阬。飛蟲凌兢走獸慄，霜雪夏落雷冬鳴。野人往往見神物，鱗甲漠漠雲隨行。我來立久無所得，空數石上菖蒲生。中官繫龍沉玉冊，小吏磔狗澆銀觥。地形偶爾藏險怪，天意未必司陰晴。山川在理有崩竭，丘壑自古相虛盈。誰能保此千世後，天柱不折泉常傾。
寄題衆樂亭 王安石
陵陽遊觀吾所好，恨不即過衆樂亭。嘗聞彷彿入夢寐，吟筆自欲圖丹青。千峰秀出百里外，忽於其上崢檐楹。朝雲噓岩日暖暖，夜水落澗風泠泠。春花窈窕鳥爭舞，夏木蔭鬰猿哀鳴。潦收葉落天地爽，海月影到山川明。籃輿晨出誰與適，坐與萬物觀虛盈。令思民事不忍後，田間笑語催蠶耕。吏休歸舍獄訟少，墟落飲酒欲秋成。唯愁一日奪令去，出來老稚交逢迎。彼民安知方祿仕，徒喜使我寬逋征。令知道義士林服，遺愛豈用吾詩評。
書會別亭 王安石
西城路，居人送客西歸處。年年借問去何時，今日扁舟從此去。春風吹花落高枝，飛來飛去不自知。路上行人亦如此，應有重來此處時。
題舒州山谷寺石牛洞泉穴 王安石
水泠泠而北出，山靡靡而旁圍。欲窮源而不得，竟悵望以空歸。
泊舟姑蘇 王安石
朝遊盤門東，暮出閶門西。四顧茫無人，但見白日低。荒林带昏煙，上有歸鳥啼。物皆得所託，而我無安棲。
崑山慧聚寺次孟郊韵 王安石
僧蹊蟠青蒼，莓苔上秋床。露翰饑更清，風蘤遠亦香。掃石出古色，洗松納空光。久遊不忍還，迫迮冠蓋場。
如歸亭順風 王安石
春江窈窈來無地，飛帆浩浩窮天際。朝出吳川夕霅溪，回首喬林吹岸薺。柁師高卧自嘯歌，戲彼挽舟行復止。人生萬事反衍多，道路後先能幾何。
垂虹亭 王安石
三江五湖口，地與天不隔。日月所蔽虧，東西渺然白。漫漫浸北斗，浩浩浮南極。誰投此虹蜺，欲濟兩間阨。中流雜蜃氣，欄楯相承翼。初疑神所爲，滅沒在頃刻。晨興坐其上，傲兀至中昃。猶憐變化功，不謂因人役。今君持酒漿，談笑顧賓客。頗誇九州物，壯麗此無敵。熒煌丹砂柱，璀璨黄金壁。中家不慮始，助我皆豪殖。喟予獨感此，剝爛有終極。改作不可無，還當采民力。
張氏靜居院 王安石
動者利進爲，靜者樂止居。物性有偏得，惟賢時卷舒。張侯始出仕，所至多名譽。老矣歸偃休，買地斸荒蕪。屋成爲令名，名實與時俱。南堂棲幽真，晨起瞻像圖。北堂畫五禽，游戲養形軀。燕有諸賓庭，學有諸子廬。問侯年幾何，矯矯八十餘。問侯何能爾，心不藏憂愉。問侯客何爲，弦歌飲投壺。問侯兒何讀，夏商及唐虞。嵩山填門戶，洛水繞階除。侯於山水間，結駟有通衢。我念老退者，古多賢大夫。留侯亦養生，乃欲凌空虛。閉門不飲酒，豈異山中臞。疏傅稍喜客，揮金能自娛。不聞喜教子，滿屋青紫朱。張侯能兼取，勝事古所無。褒稱有樂石，丞相爲之書。而我不自量，聞風亦歌呼。
丙戌五日京師作二首  其一 王安石
北風閣雨去不下，驚沙蒼茫亂昏曉。傳聞城外八九里，雹大如拳死飛鳥。
丙戌五日京師作二首  其二 王安石
浮雲離披久不合，太陽獨行乾萬物。誰令昨夜雨霶沱，北風蕭蕭寒到骨。
答客 王安石
士常疑西伯，何至羑里辱。瞽鰥親父子，尚脫井廩酷。昏主雖聖臣，飛禍安可卜。致命遂其志，雖窮不爲戮。
次韵唐彥猷華亭十咏 顧林亭 王安石
寥寥湖上亭，不見野王居。平林豈舊物，歲晚空扶疏。自古聖賢人，邑國皆丘墟。不朽在名德，千秋想其餘。
次韵唐彥猷華亭十咏 寒穴 王安石
神泉冽冰霜，高穴與雲平。空山渟千秋，不出嗚咽聲。山風吹更寒，山月相與清。北客不到此，如何洗煩酲。
次韵唐彥猷華亭十咏 吳王獵場 王安石
吳王好射虎，但射不操戈。匹馬掠廣場，萬兵助遮羅。時平事非昔，此地桑麻多。猛獸亦已盡，牛羊在田坡。
次韵唐彥猷華亭十咏 始皇馳道 王安石
穆王得八駿，萬事得期修。茫茫萬載間，復此好遠游。車輪與馬跡，此地亦嘗留。想當治道時，勞者尸如丘。
次韵唐彥猷華亭十咏 柘湖 王安石
柘林著湖山，菱葉蔓湖濱。秦女亦何事，能爲此湖神。年年賽雞豚，漁子自知津。幽妖窟險阻，禍福易欺人。
次韵唐彥猷華亭十咏 陸瑁養魚池 王安石
野人非昔人，亦復水上居。紛紛水中游，豈是昔時魚。吹波浮還沒，競食糟糠餘。吞舟不可見，守此歲月除。
次韵唐彥猷華亭十咏 華亭谷 王安石
巨川非一源，源亦在衆流。此谷乃清淺，松江能覆舟。蟲魚何所知，上下相沉浮。徒嗟大盈北，浩浩無春愁。
次韵唐彥猷華亭十咏 陸機宅 王安石
故物一已盡，嗟此歲年深。野桃自著花，荒棘自生鍼。芊芊谷水陽，鬰鬰崑山陰。俛仰但如昨，遊者不可尋。
次韵唐彥猷華亭十咏 崑山 王安石
玉人生此山，山亦傳此名。崖風與穴水，清越有餘聲。悲哉世所珍，一出受欹傾。不如鶴與猿，棲息尚全生。
次韵唐彥猷華亭十咏 三女崗 王安石
自古世上雄，慷慨擅功名。當時豈有力，能使死者生。三女共一丘，此憾亦難平。音容若有作，無力傾人城。
太白嶺 王安石
太白巃嵷東南馳，衆嶺環合青紛披。煙雲厚薄皆可愛，樹石疏密自相宜。陽春已歸鳥語樂，溪水不動魚行遲。生民何由得處所，與茲魚鳥相諧熙。
禿山 王安石
吏役滄海上，瞻山一停舟。怪此禿誰使，鄉人語其由。一狙山上鳴，一狙從之遊。相匹乃生子，子衆孫還稠。山中草木盛，根實始易求。攀挽上極高，屈曲亦窮幽。衆狙各豐肥，山乃盡侵牟。攘爭取一飽，豈暇議藏收。大狙尚自苦，小狙亦已愁。稍稍受咋嚙，一毛不得留。狙雖巧過人，不善操耡耰。所嗜在果穀，得之常似偷。嗟此海山中，四顧無所投。生生未云已，歲晚將安謀。
贈曾子固 王安石
曾子文章衆無有，水之江漢星之斗。挾才乘氣不媚柔，群兒謗傷均一口。吾語群兒勿謗傷，豈有曾子終皇皇。借令不幸賤且死，後日猶爲班與揚。
鮑公水 王安石
村南鮑公山，山北鮑公水。高穴逗遠源，泠泠落山嘴。玉色與飴味，不可他味比。竹樹四蒙密，翠藤相披靡。漫郎昔少年，幽居得之此。臨窺若有遇，愛嘆無時已。浮名未汙染，永矢終焉爾。奈何中棄入長安，十載風塵化舊顔。歡囂滿耳不可洗，此水泠泠空在山。
寄李士寧先生 王安石
樓臺高聳間晴霞，松檜陰森夾柳斜。渴愁如箭去年華，陶情滿滿傾榴花。自嗟不及門前水，流到先生雲外家。
僧德殊家水簾求予咏 王安石
淙淙萬音落石顛，皎皎一派當檐前。清風高吹鸞鶴唳，白日下照蛟龍涎。浮雲粧額自能卷，缺月琢鉤相與縣。朱門試問幽人價，翡翠鮫綃不直錢。
杭州修廣師法喜堂 王安石
浮屠之法與世殊，洗滌萬事求空虛。師心以此不挂物，一堂收身自有餘。堂陰置石雙嵽嵲，石脚立竹青扶疏。一來已覺肝膽豁，况乃宴坐窮朝晡。憶初救時勇自許，壯大看俗尤崎嶇。豐車肥馬載豪傑，少得志願多憂虞。始知進退各有理，造次未可分賢愚。會將築室返耕釣，相與此處吟山湖。
復至曹娥堰寄剡縣丁元珍 王安石
溪水渾渾來自北，千山抱水清相射。山深水急無艇子，欲從故人安可得。故人昔日此水上，樽酒扁舟慰行役。津亭把手坐一笑，我喜滿懷君動色。論新講舊惜未足，落日低徊已催客。離心自醉不復飲，秋果寒花空滿席。今年却坐相逢處，怊悵難求別時迹。可憐溪水自南流，安得溪船問消息。
答曾子固南豐道中所寄 王安石
吾子命世豪，術學窮無閒。直意慕聖人，不問閔與顔。彼昏何爲者，誣構來{口顔}{口顔}。應逮犯秋陽，動爲人所嘆。不恤我躬瘁，乃嗟天澤慳。令人念公卿，燁燁趨王班。泊無憫世意，狙猿而佩環。愛子所守卓，憂予不能攀。永矢從子遊，合如扉上鐶。願言借餘力，迎浦疏潺潺。亦有衣上塵，可攀禆泰山。大江秋正清，島溆相縈彎。四盼浩無主，日暮煙霞斑。水竹密以勁，霜楓衰更殷。賞託亦云健，行矣非閒關。相期東北遊，致館淮之灣。無爲襲寧嬴，悠然及溫還。
寄贈胡先生 王安石
先生天下豪傑魁，胸臆廣博天所開。文章事業望孔孟，不復睥睨蔡與崔。十年留滯東南州，飽足藜藿安蒿萊。獨鳴道德驚此民，民之聞者源源來。高冠大带滿門下，奮如百蟄乘春雷。惡人沮服善者起，昔時蹻跖今騫回。先生不試乃能爾，誠令得志如何哉。吾願聖帝營太平，補葺廊廟枝傾頹。披旒發纊廣耳目，照徹山谷多遺材。先收先生作梁柱，以次構架桷與榱。群臣面向帝深拱，仰戴堂陛方崔嵬。
得曾子固書因寄 王安石
始吾居揚日，重問每見及。云將自親側，萬里同講習。子行何舒舒，吾望已汲汲。窮年夢東南，顔色不可挹。仁賢豈欺我，正恐事維縶。嚴親抱憂衰，生理頼以給。不然航江外，天寒北風急。無乃山路惡，僕弱馬行澀。孤懷未肯開，歲物忽如蟄。朅來高郵住，巷屋頗卑濕。蓬蒿稍芟除，茅竹隨補葺。苟云禦風氣，尚恐憂雨汁。故人莫在眼，屢獨開巾笈。忠信蓋未見，吾敢誣茲邑。出關誰與語，念子百憂集。眺聽聊自放，日暮城頭立。徐歸坐當戶，使者操書入。時開識子意，如渴得美湆。驪駒日就道，玉手行可執。舊學待鎸磨，新文得刪拾。重登城頭望，喜氣滿原隰。
寄虔州江陰二妹 王安石
貢水日夜下，下與章水期。我行二水間，無日不爾思。飄若越鳥北，心常在南枝。又如岐首蛇，南北兩欲馳。逝者日已遠，百憂詎能追。生存苦乖隔，邂逅亦何時。女子歸有道，善懷見於詩。庶云留汝車，慰我堂上慈。
登越州城樓 王安石
越山長青水長白，越人長家山水國。可憐客子無定宅，一夢三年今復北。浮雲縹緲抱城樓，東望不見空回頭。人間未有歸耕處，早晚重來此地遊。
憶昨詩示諸外弟 王安石
憶昨此地相逢時，春入窮谷多芳菲。短垣囷囷冠翠嶺，躑躅萬樹紅相圍。幽花媚草錯雜出，黄蜂白蝶參差飛。此時少壯自負恃，意氣與日爭光輝。乘閑弄筆戲春色，脫略不省旁人譏。坐欲持此博軒冕，肯言孔孟猶寒饑。丙子從親走京國，浮塵坌並緇人衣。明年親作建昌吏，四月挽船江上磯。端居感慨忽自寤，青天閃爍無停暉。男兒少壯不樹立，挾此窮老將安歸。吟哦圖書謝慶弔，坐室寂寞生伊威。材疏命賤不自揣，欲與稷契遐相希。旻天一朝畀以禍，先子泯沒予誰依。精神流離肝肺絕，眥血被面無時晞。母兄呱呱泣相守，三載厭食鍾山薇。屬聞降詔起群彥，遂自下國趨王畿。刻章琢句獻天子，釣取薄祿歡庭闈。身著青衫手持版，奔走卒歲官淮沂。淮沂無山四封庳，獨有廟塔尤峨巍。時時憑高一悵望，想見江南多翠微。歸心動蕩不可抑，霍若猛吹翻旌旂。騰書漕府私自列，仁者惻隠從其祈。暮春三月亂江水，勁櫓健帆如轉機。還家上堂拜祖母，奉手出涕縱橫揮。出門信馬向何許，城郭宛然相識稀。永懷前事不自適，却指舅館接山扉。當時髫兒戲我側，于今冠佩何頎頎。况復丘樊滿秋色，蜂蝶摧藏花草腓。令人感嗟千萬緒，不忍蒼卒回驂騑。留當開樽强自慰，邀子劇飲毋予違。
欣會亭 王安石
數家鄰水竹，一塢共雲林。晚食靜適己，獨謠欣會心。移床隨漫興，操策取幽尋。未愛神錐汝，猶憐妙斲琴。
東皋 王安石
起伏晴雲徑，縱橫暖水陂。草長流翠碧，花遠沒黄鸝。楚製從人笑，吳吟得自怡。東皋興不淺，遊走及芳時。
歲晚 王安石
月映林塘澹，風含笑語凉。俯窺憐綠凈，小立佇幽香。携幼尋新的，扶衰坐野航。延緣久未已，歲晚惜流光。
半山春晚即事 王安石
春風取花去，酬我以清陰。翳翳陂路靜，交交園屋深。床敷每小息，杖屨或幽尋。惟有北山鳥，經過遺好音。
欹眠 王安石
翠幙卷東岡，欹眠月半床。松聲悲永夜，荷氣馥初凉。清話非無寄，幽期故不忘。扁舟亦在眼，終自懶衣裳。
露坐 王安石
露坐看溝月，飄然風度荷。珠跳散作點，金湧合成波。老失芳歲易，靜知良夜多。陵秋久不寐，吾樂豈弦歌。
山行 王安石
出寫清淺景，歸穿蒼翠陰。平頭均楚製，長耳嗣吳吟。暮嶺已佳色，寒泉仍好音。誰同此真意，倦鳥亦幽尋。
題雱祠堂 王安石
斯文實有寄，天豈偶生才。一日鳳鳥去，千秋梁木摧。煙留衰草恨，風造暮林哀。豈謂登臨處，飄然獨往來。
定林 王安石
漱甘凉病齒，坐曠息煩襟。因脫水邊屨，就敷巖上衾。但留雲對宿，仍值月相尋。真樂非無寄，悲蟲亦好音。
送張甥赴青州幕 王安石
人情每期費，之子適予心。老餞城東陌，悲分歲暮襟。少留班露草，遂往隔雲林。未覺青丘遠，因風嗣好音。
送張宣義之官越幕二首  其一 王安石
會稽遊宦鄉，海物錯句章。土潤箭萌美，水甘茶串香。今君誠暫屈，他日恐難忘。唯有西興渡，靈胥或怒張。
送張宣義之官越幕二首  其二 王安石
誰謂貴公子，乃如寒士家。真宜舉敦樸，已自勝浮華。洲荻藏迷子，溪篁擁若耶。相望只在眼，音問莫言賒。
送贊善張軒民西歸 王安石
柴荆雀有羅，公子數經過。邂逅相知晚，從容所得多。百憂生暮齒，一笑隔滄波。早晚西州路，遥聽下坂珂。
送鄧監簿南歸 王安石
不見驪塘路，茫然四十春。長爲異鄉客，每憶故時人。水閱公三世，雲浮我一身。濠梁送歸處，握手但悲辛。
秋夜二首  其一 王安石
客卧書顛倒，蟲鳴坐寂寥。殘燈生暗暈，重露集寒條。真樂閑尤見，深禪靜更超。此懷無與晤，擁鼻一長謠。
秋夜二首  其二 王安石
幔逗長風細，窗留半月斜。浮煙暝綠草，泫露冷黄花。獨曳緣雲策，仍尋度水槎。歸時參夜半，鄰犬靜中譁。
即事 王安石
徑暖草如積，山晴花更繁。縱橫一川水，高下數家村。靜憩鷄鳴午，荒尋犬吠昏。歸來向人說，疑是武陵源。
晝寢 王安石
井逕從蕪漫，青藜亦倦扶。百年唯有且，萬事總無如。棄置蕉中鹿，驅除屋上烏。獨眠窗日午，往往夢華胥。
過故居 王安石
泝栰開新屋，扶輿繞故園。事遺心獨寄，路翳目空存。野果寒林寂，蠻花午簟溫。難忘舊時處，欲宿愧桑門。
雁 王安石
北去還爲客，南來豈是歸。倦投空渚泊，饑帖冷雲飛。垣柵鷄長暖，溝池鶩自肥。憐渠不知此，更墮野人機。
與道原過西莊遂遊寶乘道原游西庵遂至草堂寶乘寺二首  其一 王安石
桑楊已零落，藻荇亦消沈。園宅在人境，歲時傷我心。强穿西埭路，共望北山岑。欲覓道人語，跨鞍聊一尋。
與道原過西莊遂遊寶乘道原游西庵遂至草堂寶乘寺二首  其二 王安石
親朋會合少，時序感傷多。勝踐聊爲樂，清談可當歌。微風淡水竹，浄日暖煙蘿。興極猶難盡，當如薄暮何。
送陶氏婦兼寄純甫 王安石
雲結川原暗，風連草木萎。遥瞻季行役，正對女傷悲。夢事中千變，生涯老百罹。更慚無道力，臨路涕交頤。
自府中歸寄西庵行詳 王安石
意衰難自力，扶路便思還。强逐蕭騷水，遥看慘淡山。行尋香草遍，歸漾晚雲間。西崦分明見，幽人不可攀。
贈上元宰梁之儀承議 王安石
白下有賢宰，能歌如紫芝。民欺自不忍，縣治本無爲。風月誰同賞，江山我亦思。粉牆侵醉墨，怊悵綠苔滋。
贈殊勝院簡道人 王安石
早悟耆山善，今爲洛社豪。有生常寂寞，所得是風騷。露夕吟逾苦，雲收思共高。此懷差自適，千社一牛毛。
懷吳顯道 王安石
南郭紅亭冷，西山白道曛。江光凌翠氣，洲色亂黄雲。歲暮誰邀客，情親故憶君。天涯獨惆悵，歸鳥黑紛紛。
靜照堂 王安石
任公蹲會稽，海上得招提。浄觀堂新搆，幽尋客屢携。飛檐出風雨，灑翰落虹蜺。投老黄塵陌，東看路恐迷。
重遊草堂  其一 王安石
垣屋荒葛藟，野殿冷檀沈。鶴有思顒意，鷹無戀遁心。禪房閉深竹，齋鉢度遥岑。寂寞黄塵裏，金身倚一尋。
重遊草堂  其二 王安石
僧殘尚食少，佛古但泥多。寒守三衣法，饑傳一鉢歌。寬閑每迸竹，危朽漫牽蘿。怊悵庭前柏，西來意若何。
重遊草堂  其三 王安石
野寺真蘭若，山僧老病多。疏鍾挾谷響，悲梵入樵歌。水映茅篁竹，雲埋蔦女蘿。拂塵書所見，因得擬陰何。
題齊安寺山亭 王安石
此山無躑躅，故國有楊梅。悵望心常折，慇懃手自栽。暮年逢火改，晴日對花開。萬里烏塘路，春風自往來。
自白門歸望定林有寄 王安石
蹇馿愁石路，余亦倦躋攀。不見道人久，忽然芳歲殘。朝隨雲暫出，暮與鳥爭還。杳杳青松壑，知公在兩間。
宿定林示無外名務周 王安石
天女穿林至，姮娥度隴來。欲歸今晼晚，相值且徘徊。誰謂我忘老，如聞蟲造哀。鄰衾亦不寐，共盡白雲杯。
宿北山示行詳上人 王安石
都城羈旅日，獨許上人賢。誰爲孤峰下，還來宴坐邊。是身猶夢幻，何物可攀緣。坐對青燈落，松風咽夜泉。